text:
SÁTTMÁLI
MILLUM
STARVSMANNAFELAGIÐ
OG
FØROYA ARBEIÐSGEVARAFELAG
UM
FØROYA TELE
2017-2019
Stk. 1. Hesin sáttmáli fevnir um starvsfólkið hjá Føroya Tele, sum ikki eru tænastumenn ella nú verða lønt eftir øðrum lønarskipanum.
Stk. 2. Er sáttmálin uppsagdur, og semja ikki kemur í lag partanna millum, verða reglurnar í Løgtingslóg nr. 39 frá 13. mai 2013 at galda.
Stk. 3. Ivaspurningar um tulking av sáttmálanum verða at leggja fyri Fasta Gerðarrættin.
Stk 1. Á Føroya Tele er ein samstarvsnevnd, har umboð fyri leiðslu, álitisfólk og varaálitisfólk sita. Víst verður til reglugerðina fyri samstarvsnevndina.
Stk. 2. Samstarvsnevndin skal hava innlit í øll viðurskifti, sum hava við fyritøkuna og uppgávur hennara at gera.
Stk. 3. Tá avgerandi broytingar verða gjørdar í bygnaðin ella arbeiðsgongdini skal starvsfólkið hava boð um hetta í góðari tíð. Krevja slík tiltøk eftirútbúgving, skulu starvsfólkini hava høvi til at fáa neyðuga eftirútbúgving, so tey kunnu røkja hesi arbeið.
Avgerandi broytingar og tilrættisleggingina av hesum, kunnu altíð takast upp í samstarvs nevndini til viðgerðar.
Stk 4.Álitisfólkið skal hava skipanareglur (organisatiónsskipan/starvslýsingar) fyri fyritøkuna og fyri tær einstøku deildirnar.
Stk. 1. Hvør deild ella øki, sum hevur meira enn 3 fólk í starvi, kann velja álitisfólk og varaálitisfólk. Sum høvuðsregla skulu hesi hava fulltíðarstarv. Álitisfólk og nevndarlimir í Starvsmannafelagnum kunnu ikki verða uppsøgd, uttan at uppsøgnin hevur verið til viðgerðar millum Føroya Tele og Starvsmannfelagið.
Stk. 2. Lærlingar kunnu ikki verða álitisfólk, eins og leiðarar, deildarleiðarar og økisleiðarar heldur ikki kunnu veljast til álitisfólk.
Stk. 3. Álitisfólkini skulu ansa eftir at lógir, reglur og sáttmálar, sum eru galdandi fyri starvsøki á Føroya Tele, verða yvirhildnar, eins og hesi skulu virka fyri, at samstarvið millum starvsfólk og leiðslu er so gott sum gjørligt.
Stk. 4. Hesi álitisfólk velja sínamillum eitt felagsálitisfólk og tvey varaumboð, sum hava dagliga samskifti við leiðsluna.
Stk. 5. Felagsálitisfólkið fær 20% niðursetta arbeiðstíð uttan lønarmiss, varafelagsálitisfólkini fáa 10% niðursetta arbeiðstíð uttan lønarmiss. Harumframt fær felagsálitisfólkið og varafelagsálitisfólkini frí eftir tørvi uttan lønarmiss í samband við ósemjur og sáttmálatingingar.
Stk. 6. Felagsálitisfólkið fær 2 viðbótastig í samsýning, og varaálitisfólkini 1 viðbótastig í samsýning. Henda samsýning er eftirlønargevandi.
Stk. 7. Álitisfólkini á deildunum, taka sær av dagligu viðurskiftunum í síni deild, og um krevst, leggja mál fyri felagsálitisfólkið til víðari viðgerð saman við leiðsluni.
Stk. 8. Í sambandi við setan, flyting ella uppsøgn, skal felagsálitisfólkið hava boð um hetta í góðari tíð, soleiðis at deildarálitisfólkini hava haft møguleika at viðgerða spurningin saman.
Stk. 9. Deildarálitisfólkini skulu kunna røkja arbeiðið í vanligu arbeiðstíðini í tann mun tað er neyðugt, og skal verða roynt, at hettar órógvar minnst møguligt.
Stk. 10. Um starvsfólk er valt í nevnd Starvsmannafelagsins, skal tí verða givin heimild at fremja felagsarbeiði í vanligu arbeiðstíðini í givnum førum, t.d. undir sáttmálasliti, sáttmálasamráðingum, arbeiðsósemju og til álitisfólkafundir. Harumframt fáa nevndarlimir frí við løn 1 dag um mánaðin til felagsarbeiði.
Stk. 11. Tann, sum verður vald/ur til formann í Starvsmannafelagnum hevur altíð rætt til at fáa farloyvi uttan løn, og hevur Føroya Tele skyldu at hava starv til viðkomandi, tá formanstíðin er úti.
Stk. 12. Tá álitisfólk og starvsfólk søkja um at sleppa á álitisfólkaskeið, fer Føroya Tele at viðgera slíkar umsóknir við vælvild. Sama er galdandi fyri nevndarlimir í Starvsmannafelagnum.
Stk. 13. Álitisfólk skulu hava rætt til at koma saman til felagsfund 2 ferðir um árið í arbeiðstíðini.
Stk. 14.Føroya Tele setur á hvørjum ári í sáttmálaskeiðnum kr. 20.000,00 í grunn til fíggjan av álitisfólkaskeiðum.
Stk. 1. Størv, sum verða sett, skulu sum meginregla lýsast leys innanhýsis og/ella almennt.
Stk. 2. Allar starvssetanir skulu, áðrenn setan, leggjast fyri felagsálitisfólkið til kunningar, soleiðis at høvi verður at kanna, um allar ásetingarnar sambart sáttmálanum eru yvirhildnar.
Verða fólk sett uttan at starvið er lýst leyst, skal frágreiðing latast felagsálitisfólkinum til kunningar.
Stk. 3. Við setan skal starvslýsing gerast, sum síðani verður kunnað felagsálitisfólkið.
Hendan starvslýsing eigur eisini at innihalda fastar reglur um menningarsamrøður.
Stk. 4. Tá nýtt fólk verður sett í starv sambært hesum sáttmála, verður skipað fyri einum fundi millum starvsfólkið og felagsálitisfólkið sum partur av innføringini í starvið. Endamálið við fundinum er at geva felagsálitisfólkinum høvi at kunna um limaskap í Starvsmannafelagnum. Hesin fundur verður hildin, áðrenn setanarprógvið verður undirskrivað.
Stk. 5. Limagjald til Starvsmannafelagið skal takast av lønini áðrenn útgjalding.
Stk. 1. Starvsfólk, ið verða sett til fyribilsarbeiði ella avloysing fyri annan, verða lønt við fastari mánaðarløn ella tímaløn soleiðis:
Tey, ið lúka treytirnar fyri fakliga útbúgving fáa løn eftir lønarbólkinum fyri faklærd á tí lønarstigi, tey høvdu fingið við setan í fast starv.
Meðan tey, ið lúka treytirnar fyri ófaklærd, fáa løn eftir lønarbólkinum fyri ófaklærd á tí lønarstigi, tey høvdu fingið við setan í fast starv. Dagtímalønin er 1/1924 av árslønini.
Stk. 2. Sum fyribilsarbeiði er at skilja arbeiði, sum ikki varir longur enn í mesta lagi 5 mánaðir í einum ári. Verður arbeitt meira, er talan um vanligt starv við vanligari uppsagnarfreist frá fyrsta starvsdegi.
Stk. 3. Undantak frá stk. 2 eru skúlanæmingar og onnur, sum bert arbeiða eftir tilkalli. Hesi hava uppsagnarfreist uppá 1 mánaða og verða ikki roknað sum fastsett, sjálvt um starvstíðin er longri enn 5 mánaðir um árið, treytað av, at tey ikki koma undir §6, stk. 1.
Stk. 4. Sum avloysari er at skilja starvsfólk, sum arbeiðir fyri annað navngivið starvsfólk, sum vegna sjúku, barnsburð ella farloyvi ikki er í starvi. Er ikki tilskilað í setanarbrævi í sambandi við avloysing, hvønn viðkomandi avloysir, er starvið at meta sum vanligt starv við vanligari uppsagnarfreist frá fyrsta starvsdegi.
Stk. 5. Frávik frá hesum reglum kunnu bert góðtakast við góðkenning frá 3 mannanevndini.
Stk. 6. Fyribilshjálp og avloysarar fáa úrtíðarløn og vaktargjøld eftir reglunum í §§ 22 og 25.
Stk. 7. Fyribilshjálp og avloysarar fáa eisini lønar- og tænastualdurskort sambært §6, stk.7 í sáttmálanum.
Stk. 8. Tekniskir praktikantar verða løntir við 60 og 70% av lønini í avvarðandi lønarbólk fyri útlærd.
Stk. 1. Fyri tey, sum eru sett í starv eftir hesum sáttmála, og sum í meðal hava meira enn 15 tíma arbeiðsviku, er uppsagnarfreistin - tá ikki onnur semja er - frá arbeiðsgevarans síðu henda:
1 mánaða uppsagnarfreist frá einum 1. í mánaðanum at rokna, tá viðkomandi hevur verið í starvi í 6 mánaðar.
3 mánaða uppsagnarfreist frá einum 1. í mánaðanum at rokna, tá viðkomandi hevur verið í starvi í meira enn 6 mánaðar.
Uppsagnarfreistin verður hækkað við einum mánaða fyri hvørji 3 ár, viðkomandi hevur verið í starvi tó hægst 6 mánaðar.
Uppsagnartíðin hjá starvsfólki, sum er valt til álitisfólk ella í nevnd felagsins, verður longd við 1 mánaða soleiðis, at 1 mánaður verður lagdur afturat vanligu uppsagnartíðini.
Stk. 2. Tá starvsfólk sigur upp, er uppsagnarfreistin - um annað ikki er avtalað - 1 mánaður frá einum 1. í mánaðanum at rokna.
Stk. 3. Uppsøgn eftir hesum reglum skal vera skrivlig og latin inn ikki seinni enn hin síðsta í mánaðanum frammanundan uppsagnartíðini.
Stk. 4. Felagsálisfólkið skal hava boð um uppsøgn við nágreiniligari skrivligari grundgeving, og verður uppsøgn ikki givin fyrrenn felagsálitisfólkið innan 2 vikur hevur ummælt uppsøgnini.
Stk. 5. Verður starvsfólk sagt at fara úr starvi, og er orsøkin eftir álitisfólksins metan ógrundað, tá eiga Føroya Tele og felagsálitisfólkið at taka málið til samráðingar og avgerðar millum sín.
Stk. 6. Um so er, at starvsfólk eftir leiðslunnar meting ikki røkir tænastuskyldur sínar, eigur starvsfólkið í fyrstu syftu at fáa eina grundgivna munnliga ávaring. Tá ávaring verður kunngjørd skal álitisfólkið á staðnum vera hjástatt.
Áðrenn skrivlig ávaring verður givin, eigur viðkomandi at fáa neyðuga tíð til at bøta um viðurskiftini. Skrivliga ávaringin verður send felagsálitisfólkinum.
Tá uppsøgn verður givin skal hon sendast viðkomandi skrivliga.
Reglan í hesum stykki er ikki galdandi, um starvsfólk hevur framt grovt misbrot í tænastuni.
Áðrenn uppsøgn uttan umsókn verður givin, skal Føroya Tele fyrst senda felagsálitisfólkinum fráboðan.
Stk. 7. Tá fólk fer úr starvi, fær tað frá Føroya Tele váttan um lønar- og tænastualdur við fráfaring. (Lønar- og tænastualdurkort).
Stk. 1. Verður starvsfólk orsakað av sjúku ikki ført fyri at røkja arbeiði sítt, verður hetta mett sum lóglig orsøk til forfall, uttan so at viðkomandi, sum er í starvi eftir hesum sáttmála, av fyrisettum ráði ella grovum ósketni hevur verið atvoldin til sjúkuna, ella, tá hann er settur í starvið, hevur dult sjúkuna.
Er starvsfólk burtur vegna sjúku, verður goldin full løn frá fyrsta sjúkradegi.
Stk. 2. Fráveru vegna sjúku verður starvsfólk eftir áheitan at vátta skrivliga og við læknaváttan, um tað verður kravt. Varir sjúkan meira enn 2 vikur, kann tað verða kravt, at starvsfólkið útvegar gjøllari upplýsing frá lækna um, hvussu drúgv sjúkan verður. Slíka læknaváttan rindar arbeiðsgevarin.
Stk. 3. Starvsfólk kunnu fáa frí við løn, tá barn/børn teirra eru sjúk, tó hægst 2 dagar hvørja ferð og í mesta lagi tilsamans 10 dagar árliga.
Hava tey meira enn 2 børn undir 10 ár, kunnu tey fáa frí upp til 20 dagar.
Somu reglur eru galdandi fyri tímalønt starvsfólk, ið eru sett í starv eftir hesum sattmála.
Stk. 1. Starvskvinnan, ið er við barn, eigur at siga leiðsluni frá, 3 mánaðir áðrenn hon væntar seg at eiga.
Stk. 2. Starvskvinnu verður veitt full løn fyri tíðina, frá tí hon gerst óarbeiðsfør, tó í mesta lagi 8 vikur undan føðing, og tilsamans 24 vikur. Afturat hesum kann hon fáa frí uttan løn í 6 vikur. Starvskvinna kann umframt eftir umsókn fáa frí uttan løn í 5 mánaðir uttan miss í lønaraldri. Í hesum sambandi kann starvsmaður eisini eftir umsókn fáa frí uttan løn í 1 mánaða uttan miss í lønaraldri.
Stk. 3. Umframt tær í stk. 2 nevndu sømdir kann starvskvinna fáa 6 mánaða sjúkrafrí í slíkum førum, har hon við læknaváttan prógvar, at tað fyri fostur og/ella hana sjálva stendst heilsuvandi av at vera í starvinum. Undir slíkum umstøðum verður veitt starvskvinnuni full løn.
Stk. 4. Um starvskvinna ættleiðir barn, kann hon fáa upp til 24 vikur frí við løn. Í hesum sambandi kann starvsmaður eisini eftir umsókn fáa frí uttan løn í 1 mánaða uttan miss í lønaraldri.
Stk. 5. Starvskvinna kann ikki sigast upp við teirri grundgeving, at hon er við barn.
Stk. 6. Í sambandi við barnsburð ella ættleiðing má starvskvinna á ongan hátt verða fyri vanbýti í setanar- og starvsviðurskiftum sínum.
Stk. 1. Tá ið starvsfólk, ið er lønt eftir hesum sáttmála, doyr, meðan tað er í starvi, eigur eftirsitandi hjúnafelagi/samlivandi ella børn undir 18 ár, sum tað hevur skyldu til at uppihalda, rætt til løn í mun til uppsagnartíðina, minst 3 mánaðar, tó hægst 6 mánaðar.
Stk. 2. Eftirsitiløn er miðaltalið av fullu lønini seinastu 12 mánaðirnar, sum viðkomandi hevur arbeitt fulla tíð. Lønin í mánaðanum, tá starvsfólkið doyði, verður ikki roknað uppí eftirsitilønina.
Stk. 1. Innvinningarárið verður roknað frá 1. apríl til 31. mars. Frítíðin eigur í tann mun, tað er gjørligt, at verða hildin í einum og í tíðini 2. mai til 30. september.
Stk. 2. Føroya Tele ásetir, nær frítíðin skal vera. Føroya Tele skal, so vítt arbeiðsumstøðurnar loyva tí, ganga ynskjum starvsfólksins um, nær frítíðin hjá tí einstaka skal vera, á møti. Føroya Tele skal í so góðari tíð sum gjørligt siga starvsfólkunum frá hesum, tó í seinasta lagi 1 mánaða, áðrenn frítíðin byrjar, uttan so at serligar umstøður forða fyri hesum.
Stk. 3. Sjúkradagar í frítíð verða vanliga viðroknaðir sum frítíðardagar. Tó kunnu eftir umsókn í serligum førum, har sjúkan forðar fyri nýtslu av frítíðini á rímiligan hátt, slíkir sjúkradagar koma undir reglurnar fyri sjúku og nýggir frítíðardagar verða tá givnir. Um starvsfólkið er óarbeiðsført, tá frítíðin byrjar, verður tó altíð latnir eyka frítíðardagar. Somu reglur verða galdandi í samband við sjúku undir avspáking.
Stk. 1. Starvsfólk við mánaðarløn, sum hava starv hjá Føroya Tele, fáa hesa frítíð:
Stk. 2. Eru tey sett í starv samstundis ella eftir, at frítíðarárið byrjar, verður eingin frítíð givin. Tó sleppa tey at halda ta frítíð, tey eiga á, móti at lata frá sær 1/30 av mánaðarlønini fyri hvønn dagin av teirri frítíð, tey á henda hátt fáa.
Stk. 3. Starvsfólk, ið eru sett í starv seinni enn 12 mánaðar, áðrenn frítíðarárið er byrjað, eiga 2,5 frídag fyri hvønn mánaða, tey hava verið í tænastu, áðrenn frítíðarárið byrjar. Hava starvsfólk, áðrenn tey vórðu sett í starv, fingið frítíðarrætt í starvi hjá øðrum arbeiðsgevara, sleppa tey í samsvar við reglurnar í stk. 2 at halda hesar frídagar saman við frítiðini, tey hava fingið í verandi starvi.
Stk. 4. Starvsfólk, ið hava verið meira enn 12 mánaðar í starvi, áðrenn frítíðarárið byrjar, fáa frítíð við løn í 30 yrkadagar.
Stk. 5. Harumframt eiga starvsfólk rætt til serstakt frítíðargjald svarandi til 1,5 % av allari árslønini í undanfarna innvinningarári og 12% av útgoldnari úrtíðarløn. Hetta gjald verður at gjalda í seinasta lagi, tá ið viðkomandi byrjar frítíð sína. Nevnda 1,5% frítíðargjald verður ikki goldið, tá farið verður úr starvi.
Stk. 6. Tá farið verður úr starvi, verður frítíðargjaldið 12% goldið fyri tann partin av frítíðarárinum, sum viðkomandi starvsfólk ikki hevur hildið frí.
Stk. 1. Starvsfólki verður givin tænastufrí uttan løn, har tað ikki stríðir móti áhugamálum hjá Føroya Tele. Starvsfólk, sum eftir umsókn fara í farloyvi í sambandi við útbúgving, ið tænir áhugamálum hjá Føroya Tele, kunnu fáa fulla ella niðursetta løn við eftirlønargjaldi. Tó skulu starvsfólk, ið hava starvast longur enn 5 ár, hava rætt til minst 1 ára tænastufrí, um tað ikki stríðir móti áhugamálum hjá Føroya Tele.
Stk.1. Føroya Tele rindar vegna starvsfólkið til eina eftirlønar- og/ella lívstryggingarskipan, ið Føroya Tele og Starvsmannafelagið kunnu góðkenna, tilsamans 15,5% í eftirlønargjaldi og lívstrygging av tí til eina og hvørja tíð galdandi mánaðarløn/tímaløn eftir lønarskalanum, men ikki av serstøkum gjøldum ella úrtíðargjøldum.
Stk. 2. Fyri tey, sum eru sett styttri enn 3 mánaðir, verður goldin samlagstrygging. Eftirlønargjaldið skal eftir avtalu við Føroya Tele verða goldið sum løn ella eftirløn.
Stk. 1. Dag- og tímapeningur undir tænastuferð og endurgjald fyri nýtslu av egnum bili í tænastuørindum verður eftir almennum takstum ella avtalum.
Stk. 2. Ferðing í arbeiðsørindum til og frá ikki vanligum arbeiðsstað er at rokna sum arbeiðstíð, sambært §§19 og 22 viðv. arbeiðstíð og úrtíð. Henda skal tó í mest møguligan mun liggja í vanligari arbeiðstíð. Ferðing millum kl. 22.00 og 08.00 verður ikki íroknað, um starvsmaður fær ávíst og goldið seingjarpláss.
Stk. 3. Tá ið starvsfólk eru á tænastuferð í Føroyum kann gisting á gistaringarhúsi verða endurrindað móti rokning.
Stk. 4. Um starvsfólk, sum verða send á útoyggj at arbeiða, ikki sleppa heimaftur vegna veður, verður latin ein serviðbót á 500 kr. pr. byrjað døgn. Við útoyggj eru at skilja Mykines, Koltur, Skúvoy, Stóra Dímun, Fugloy og Svínoy.
Stk. 1. Fyri skeið, sum leiðslan áleggur starvsfólkunum at luttaka á, verður hvør einstakur skeiðdagur roknaður sum 1 vanligur arbeiðsdagur, tó í mesta lagi 7,5 tímar (37 tíma vika). Um skeið liggur á degi, har starvsfólkið longu hevur arbeitt tímanormin, verður skeiðtíðin tald við í skyldugu arbeiðstíðina, tó við hægst 4 eykatímum útyvir dagtímanormin. Um skeið liggur í vikuskifti ella á føstum frídegi samb. § 26, verður latin tímasamsýning fyri ólagaligu tíðina samb. § 25. Skeiðtíðin verður harumframt tald við í skyldugu arbeiðstíðina, tó við í mesta lagi 7,5 tímum pr. skeiðdag (37 tíma vika).
Stk. 2. Fyri skeið, sum liggja uttan fyri vanligu arbeiðstíðina, og sum ikki eru áløgd, kann Føroya Tele lata aðra frítíð tíma fyri tíma í staðin fyri tíðina, ið er nýtt til skeiðluttøku.
Stk. 3. Ferðing til skeið, sum liggja aðrastaðni enn vanliga arbeiðstaðið (uttanbíggja og í útlandinum) verður roknað í skeiðtíðina.
Stk. 4. Ásetingarnar í stk. 1-3 kunnu við avtalu millum 3 mannanevndina og Føroya Tele frávíkjast.
Stk. 1. Starvsfólk, sum eftir serligum boðum, ella eftir frammanundan fastløgdum arbeiðslagi við
góðkenning frá Føroya Tele, fyribils røkja hægri starv í 1 viku samfelt ella meira, eiga í hesum tíðarskeiði at verða lønt við somu løn, sum tey høvdu fingið, um tey vórðu sett í starvið, treytað av, at tey yvirtaka tær arbeiðsgávur, ið standast av hægra starvinunum.
Stk. 1.Viðvíkjandi teimum starvsfólkum, ið lønt eru eftir hesum sáttmála, verður víst til løgtingslóg nr. 13. frá 20. mars 1958 um rættarviðurskifti arbeiðsgevara og starvsmanna millum.
Stk. 2. Fyri lærlingar galda tó ásetingarnar í Yrkisútbúgvingarlógini nr. 94 frá 29.12.1998 við seinri broytingum ella løgtingslóg 107 frá 29.12.1998 um støðisútbúgving innan fyrisitingar-, handils og skrivstovuøkið.
.
Arbeiðsviðurskifti, sum ikki eru greitt fastløgd í hesum sáttmála, verða at fastleggja við avtalu millum starvsfólki og Føroya Tele. Slík avtala skal góðtakast av Starvsmannafelagnum.
Stk. 1. Vanliga arbeiðstíðin er 37 tímar um vikuna.
Stk. 2. Arbeiðstíðin á Føroya Tele verður at leggja í samráð millum 3 mannanevndina og leiðsluni á Føroya Tele, tó soleiðis, at leygardagur verður frídagur, har hetta letur seg gera.
Niðursett arbeiðstíð kann verða loyvd, har umstøður eru til tess. Lønin verður tá lækkað í mun til tíðina við 1/37.
Stk. 1. Starvsfólk við niðursettari arbeiðstíð hava rætt til fylgjandi mattíð:
1) Er arbeiðstíðin undir ½ arbeiðsdag um dagin, verður eingin mattíð.
2) Er arbeiðstíðin millum ½ og 2/3 arbeiðstíð um dagin, verður mattíðin ½ tími.
3) Er arbeiðstíðin 2/3 ella omanfyri um dagin verður mattíðin 1 tími.
Stk. 1. Úrtíðararbeiði eigur helst ikki at vera.
Stk. 2. Sagt eigur at verða frá fastløgdum úrtíðararbeiði dagin fyri. Um so er, at nakað starvsfólk ber seg undan, um ikki er sagt frá dagin fyri, eigur hetta at verða tikið til eftirtektar.
Stk. 3. Um so er, at starvsfólkið, eftir at vanliga arbeiðstíðin er lokin, verður boðsent aftur til arbeiðis, skal verða veitt úrtíðargjald fyri 1 tíma eyka.
Stk. 4. Starvsfólk við niðursettari arbeiðstíð fáa bert úrtíðargjald fyri álagt arbeiði eftir vanligu arbeiðstíðina hjá Føroya Tele.
Stk. 5 Fyri álagt úrtíðararbeiði verður goldin úrtíðarløn afturat vanligu dagtímalønini soleiðis:
Fyri 1., 2. og 3. tíman verður goldið 50%.
Fyri 4. og fylgjandi yvirtímar og fyri leygardagar, sunnudagar og teir í §26 nevndu frídagar verður goldið 100%.
Úrtíðargjaldið verður latið fyri hvønn byrjaðan hálvan tíma.
Stk. 6. Tímalønin verður roknað sum 1/1924 av tí fyri starvsfólkið galdandi ársløn.
Stk. 7. Lærlingar mugu vanliga ikki taka lut í úrtíðararbeiði. Taka teir undantaksvís lut í úrtíðararbeiði, skulu teir lønast á tí stigi í lønarbólkinum, teir koma í, tá teir eru útlærdir. Slíkt úrtíðararbeiði hjá lærlingum má undir ongum umstøðum nerva skyldugu skúlagongdina.
Stk. 8. Leiðarar, sum løntir eru hægri enn 23. lønarstig, tilskriva ikki yvirtíð. Eftir umsókn kann tó verða veitt teimum hóskandi mánaðarligt ískoyti, um starvið inniber áhaldandi meirarbeiðið. Somuleiðis kann eftir umsókn verða veitt teimum ískoytið/yvirtíðargjald fyri styttri tíðarskeið við nógvum meirarbeiði.
Undir heilt serligum umstøðum, tá ið arbeitt verður út í eitt eftir vanliga arbeiðstíð, verða reglurnar um úrtíðarløn at galda fyri alla hesa tíðina, ið arbeitt verður. Eftir 3. yvirtíma gerandisdagar verður latin úrtíðarløn við hægstu viðbót fyri allar tímarnar, ið arbeitt verður. Áðrenn farið verður undir at gjalda vanliga løn aftur, skulu treytirnar í §42 í løgtingslóg nr. 70 frá 11. mai 2000 um arbeiðsumhvørvi verða uppfyltar.
Stk. 1. Starvsfólkið avger sjálvt, um tað vil hava úrtíðargjald ella tilsvarandi frítíð fyri úrtíðararbeiði smb. § 22, stk. 5. Ber ikki til at halda frí, tá ið starvsfólk ynskir tað, skal avtalast, nær sparda frítíðin kann verða hildin í staðin.
Stk. 2. Er úrtíðararbeiði ikki samsýnt við frítíð, tá ið 3 mánaðir eru loknir, frá tí at úrtíðararbeiðið er gjørt, verður úrtíðarløn goldin í staðin, um so er, at starvsfólkið ikki ynskir aðra skipan.
Stk.3. Har arbeitt verður eftir vaktarskipan, skal tann avtalaða frítíðin fyri úrtíðararbeiði viðmerkjast í vaktarskipanini, áðrenn hon verður hildin.
Fyri arbeiði í mastrum oman fyri 20 m verður afturat vanligu føstu lønini latið eykagjald 40% um tíman av tí fyri starvsmannin galdandi løn.
Fyri slíkt arbeiði uttan fyri vanligu arbeiðstíðina verður harumframt goldin úrtíðarløn eftir reglunum í § 22.
Stk. 1. Fyri arbeiði millum kl. 17.00 og kl. 08.00 verður latið vaktargjald I. Fyri arbeiði um vikuskifti verður latið vaktargjald II.
Vaktargjald I 12,88% av lønarstig 17
Vaktargjald II 25,76% av lønarstig 17
Fyri arbeiði hesi tíðarskeið eiga starvsfólk frí 3 tímar fyri hvørjar 40 tímar, arbeitt verður. Føroya Tele kann ístaðin útgjalda virði av hesum tímum leypandi. Tó kunnu starvsfólk til eina og hvørja tíð eiga 30 tímar til góðar, um tey ynskja tað.
Stk. 2. Fyri arbeiði, ið fer út um fastlagda vakt og fyri arbeiði í teimum í §26 ásettu frídøgum verður latin úrtíðarløn eftir §22.
Stk. 3. Fyri tilkallivakt vanligar dagar verður latið vaktargjald I. Fyri tilkallivakt um vikuskifti og teir í §26 nevndu frídagar verður latið vaktargjaldið II.
Stk. 4. Fyri arbeiði undir tilkallivakt verður veitt úrtíðarløn sambært §22.
Stk. 5. Ein sundurbýtt vakt má ikki strekkja seg yvir meira enn 12 tímar, uttan at starvsfólkini eru samd í hesum. Um sundurbýtt vakt fer út um 12 tímar, verður goldið kr. 7,42 eyka um tíman.
Stk. 6. Nevndu vaktargjøld verða ikki veitt saman við úrtíðarløn.
Stk. 7. Hesar reglur eru galdandi á Føroya Tele, har annað ikki er tilskilað.
Stk. 8. Byrjar ein vakt ein fastan frídag eftir §26 í sáttmálanum, verður úrtíðargjald latið fyri alla vaktina. Samstundis, sum henda áseting fær gildi, fellur „Tilmæli um framtíðar vaktarskipan á Tænastumiðstøðini“ frá 9. november 1999 burtur.
Stk. 9. Fellur ein frídagur eftir §26 á ein dag, sum er frídagur eftir vaktarlista, verður annar frídagur latin í staðin.
Stk. 1. Jólaaftan, nýggjársaftan, páskaaftan, flaggdagur, hvítusunnuaftan, ½ grundlógardagur, ½ ólavsøkuaftan, ólavsøkudagur og allir halgidagar eru frídagar.
Stk. 2. Ein samd samstarvsnevnd kann taka avgerð um at leggja hálvar frídagar saman til heilar frídagar. Hetta merkir, at hesir heilu frídagar liggja á einum av teimum hálvu frídøgunum, meðan tann hálvi arbeiðsdagurin verður vanligur fullur arbeiðsdagur. Verður arbeitt á einum heilum samanløgdum frídegi, verður hetta lønt sambært stk. 3. Verður arbeitt á einum heilum samanløgdum arbeiðsdegi, verður hetta lønt sum vanligur arbeiðsdagur.
Stk. 3. Verður arbeitt í ásettu frítíð, verður goldið úrtíðargjald við hægstu viðbót sambært §22 í lønarsáttmálanum fyri alla tíðina.
Stk. 4. Tímalønt starvsfólk, ið hava starvast í minsta lagi 3 mánaðir í undanfarna fíggjarári, og sum framhaldandi eru í starvi 1. apríl árið eftir, fáa 4% av allari lønini frá 1. apríl til 31. mars sum samsýning fyri serstakar frí- og halgidagar. Hetta verður at útgjalda saman við lønini fyri apríl mánað.
Stk. 1. Í sáttmálaskeiðnum hækkar lønin soleiðis:
· frá 1. januar 2017 hækkar lønin 2,2%
· frá 1. januar 2018 hækkar lønin 2,3%
Stk. 2. Starvsfólk á Føroya Tele hava keypt 5 frídagar um árið. Um starvsfólkið ikki ynskir at keypa hesar frídagar, verða teir útgoldnir við 0,4 % av árslønini fyri hvønn dagin. Hjá starvsfólkum, ið arbeiða minni enn fulla tíð, verða frídagarnir roknaðir lutvíst í mun til arbeiðstíðina.
Starvsfólk, ið byrja í føstum starvi eftir at semjan er undirskrivað, hava rætt til at halda frídagarnar, líkamikið nær starvsfólkið byrjar í starvinum. Starvsfólk, ið arbeiða minni enn 3 mánaðir um árið (umroknað til fulla tíð), hava ikki rætt til at halda frídagarnar.
Løntakarin og arbeiðsgevarin avtala, nær frídagarnir verða hildnir. Eftir avtalu kunnu frídagarnir flytast til árið eftir.
Stk. 3. Annars er galdandi tann regla, at eingin, sum nú er í starvi, kann fara niður í løn.
Stk. 4. Mánaðarlønin skal vera goldin í seinasta lagi síðsta gerandisdagin í mánaðinum.
Stk. 1. Lønarskipanin telur 40 stig, býtt upp í 3 bólkar soleiðis:
- Bólkur A: Stig 1 – 10, ófaklærd.
- Bólkur B: Stig 9 – 17, faklærd.
- Bólkur C: Stig 12 – 40, víðari útbúgving, hægri størv.
Stk. 2. Lønarskipanin er ein grundlønarskipan, sum ikki forðar fyri framflutning í bólkum og stigum.
Stk. 3. Størv sum krevja serstakan førleika, ábyrgd og/ella útbúgving kunnu fáa eyka stig eftir fastlagdari viðbótaskipan.
Í ávísum førum kunnu húsaavtalur gerast.
Stk. 4. Starvsaldurin fyri stig 1 – 17 er 9 ár, og er at rokna sum ein fastur blokkur. Tá viðbótastig verða latin afturat lønini, fylgir starvsaldurin við samsvarandi, bæði á byrjunar og endastigi.
Stk. 4a. Størv sum eru lønt omanfyri stig 17, fáa bert stig afturat lønini, eftir at ein menningarsamrøða hevur verðið hildin.
Stig verða latin afturat tá serstøk avrik, arbeiðsuppgávur, ábyrgd v.m., eru viðurkend.
Stk. 4b. Stk. 4a., er ikki galdandi tá starvsaldurin yvirlappar bólk B og C.
Stk. 5. Starvsaldurin hækkar eina ferð um árið, at rokna frá setanardegnum.
Stk. 6. Tá flutt verður millum bólki A og B, verður flytingin sett á byrjunarstigi í hægra bólkinum, og henda flyting hevur við sær 9 ára starvsaldur.
Stk. 7. Starvsfólk, ið fara úr einum starvi á Føroya Tele í eitt annað í sama bólki, fáa starvsaldurin við sær yvir í nýggja starvið, tá uppgávurnar eru á líknandi støðið sum í undanfarna starvið.
Stk. 8. Til hvørt starv er ein starvslýsing, ið lýsir innihaldið í starvinum. Starvslýsingin skal verða relevant fyri starvið.
Stk. 9. Einaferð um árið í samband við starvsfólkasamrøðu, verður starvslýsingin endurskoðað. Um munandi broytingar eru í starvsinnihaldinum, skal ein nýggj samrøða verða um regulering av lønini samsvarandi broytingunum. Føroya Tele kunna trímannanevndina um møguligar broytingar.
Stk. 10. Er ósemja um innihaldið í starvslýsingini verður hetta lagt fyri 3 mannanevndina og leiðsluna á Føroya Tele, til endaliga avgerð.
Stk. 11. Praktikantar innan hægri útbúgving, ið koma í praktikk, fáa 80% av byrjunarlønini í avvarandi bólki samsvarandi útbúgving.
Stk. 12. Eru ivamál um innflokking av størvum, verður hettar at leggja fyri 3 mannanevndina og leiðsluni á Føroya Tele til avgerðar.
Starvsfólk, sum koma undir sáttmálaøki Starvsmannafelagsins á Føroya Tele, verða lønt eftir lønarstigini í reglugerðini fyri bólkarnar A – B – C.
Bólkur A, stig 1 – 10 ófaklærd
Starvsfólk uttan útbúgving og minni enn 5 ára arbeiðsroyndir.
Bólkur B, stig 9 – 17, faklærd
Starvsfólk eru at meta sum faklærd, sæð í mun til lønarskipanina, tá ið tey hava staðið vanliga lærlingaútbúgving, ella hava nomið sær 5 ára viðkomandi arbeiðsroyndir.
Bólkur C, stig 12 – 40, víðari útbúgving/hægri størv
Starvsfólk, ið røkja størv sum krevja hægri útbúgving. Størv, ið krevja sjálvstøðugt kvalifiserað arbeiði, sum er treytað av viðkomandi útbúgving, serstakan kunnleika og longri royndum kunnu koma í henda bólk.
Stk. 1. Viðbøtur verða latnar í stigum.
Stk. 2. Tá stórur eftirspurningur er eftir starvsfólkum við serligum kunnleika, kann ein viðbót verða latin afturat grundlønini.
Stk. 3. Allar viðbøtur eru eftirlønargevandi.
Stk.1. Í samband við ískoytisskipan eru Føroya Tele og Starvsmannafelagið samd um, at starvsfólk vegna serligar arbeiðsumstøður, førleika, ábyrgd v.m., kunnu fáa ískoyti umframt vanligu lønina. Føroya Tele bindur seg til, at lata limum Starvsmannafelagsins ískoyti svarandi til minst 0,5% av samlaðu árligu lønarútgjaldingunum til hesar limir.
Stk. 2. 3 mannanevndin verður kunnað um, hvørjir limir Starvsmannafelagsins fáa ískoyti, hvør upphæddin er, og tá ískoyti verða afturtikin.
Stk. 1. Teir bólkar, sum eru nevndir í §29 og í fylgiskjali til henda sáttmála, kunnu verða broyttir, um so er, at nýggj starvsmetan er gjørd, ella nýggjur framflutningur er gjørdur.
Stk. 2. Trímannanevndin og starvsfólkadeildin á Føroya Tele dagføra hvønn 1. apríl fylgiskjalið soleiðis, at øll nýggj starvsheiti og flokkingar sambært sáttmálaøki Starvsmannafelagsins á Føroya Tele verða nevnd.
Stk. 1. Lærlingar verða løntir 1., 2., 3. og 4. læruár við ávikavist 40, 50, 60 og 70% av byrjunarlønini fyri assistentar. Er lærutíðin stytri enn 4 ár, verða seinastu lønarstigini nýtt, soleiðis at seinasta heila læruár verður lønt eftir 4. Lønarstig (70%).
Stk. 2. Lærlingar eru ikki umfataðir av verkfalli ella lock-out.
Stk. 3. Har lærlingur gongur á handilsskúla um dagin, verður givið honum frítt at fara í arbeiðstíðini, uttan at tíðin verður frádrigin í løn hansara. Verður skúlagongdin uttanfyri vanligu arbeiðstíðina, skal hetta gevast aftur í vanligum tímatali.Fer skúlagongdin fram frí-leygardagar, skal lærlingurin hava samsvarandi frítíð onkran av yrkadøgunum.
§ 34 Serreglur undir arbeiðssteðgi
Hetta tal av starvsfólkum verða hildin uttan fyri luttøku í arbeiðssteðgi:
• 2 starvsfólk í Datatøkni
• 2 Starvsfólk í Byggideildini
Starvsfólkini á Føroya Tele, sum sambært hesi avtalu verða hildin uttanfyri arbeiðssteðg, kunnu bara verða sett at tryggja raksturin av skipanum, men ikki menning.
Í seinasta lagi 6 tímar eftir, at arbeiðssteðgur er lýstur, boðar Føroya Tele Starvsmannafelagnum frá, hvørji starvsfólk verða hildin uttan fyri arbeiðssteðgin.
Onnur undantøk kunnu verða givin, um Starvsmannafelagið og Føroya Arbeiðsgevarafelag eru samd um hetta.
Umboð fyri Starvsmannafelagið sleppa undir arbeiðssteðgi inn á Føroya Tele at hava samrøður við tey starvsfólk, sum sambært hesi avtalu, eru til arbeiðis.
Stk. 1. Hesin sáttmáli er galdandi frá 1. januar 2017 og kann sigast upp av báðum pørtum við 3 mánaða freist, tó í fyrsta lagið 1. januar 2019. Í sambandi við uppsøgn av sáttmálanum, kann annar parturin krevja, at samráðingar byrja innan ein mánaða eftir, at krøv eru send mótpartinum. Tó kann parturin í fyrsta lagi krevja, at samráðingar byrja um endurnýggjan av sáttmálanum 6 mánaðir, áðrenn hann fer úr gildi.
Tórshavn, hin 13. desember 2016
Starvsmannafelagið Føroya Arbeiðsgevarafelag
Súni Selfoss Kristoffur Laksá
Niels á Reynatúgvu Marita Rasmussen
Hildigerð Djurhuus
Bjørg Jacobsen
Protokollat um rúmliga arbeiðsmarknaðin:
Sum útgangsstøði eru partarnir samdir um, at yvirskipaða sosiala ábyrgdin liggur hjá landstýri og løgtingi. Samstundis er tilknýti hjá einstaka borgarinum til arbeiðsmarknaðin av stórum týdningi sosialt og sálarfrøðiliga.
Partarnir meta, at í einum vælskipaðum samfelag eiga allir arbeiðsførir borgarar at hava møguleika at átaka sær arbeiðsuppgávur, sum liggja innan fyri teirra førleikakarm. Tí hevur tað týdning, at so nógvir borgarar sum gjørligt koma á og vera verandi á arbeiðsmarknaðinum.
Arbeiðsmarknaðurin má vera liðiligur, soleiðis at so nógv sum gjørligt fáa arbeiði í boði gjøgnum alt arbeiðslívið uttan mun til førleika.
Partarnir eru samdir um at fremja starvssetanir av fólki við skerdum førleika. Hetta kann m.a. gerast so at hesir starvsbólkar fáa serliga tillagaðar setanartreytir. Við støði í vanligu ásetingunum í sáttmálanum eigur sostatt at bera til at lata arbeiði vera gjørt undir serligum treytum.
Listi yvir starvsfólkabólkar
Fylgiskjal til
sáttmála millum Føroya Arbeiðsgevarafelag og Starvsmannafelag
um Føroya Tele
Hesin listi verður dagførdur sambært §32 í sáttmálanum.
Bólkur A, stig 1 – 10, ófaklærd.
Ørindafólk.
Hjálparfólk.
Bólkur B, stig 9 – 17, faklærd.
Skrivstovufólk við góðkendari útbúgving.
Krambafólk.
Telegrafistar.
Telefonistar.
Kaðalmontørar/installatørar.
X – feltmontørar.
Mekanikarar.
Handverkarar.
Tekniskir assistentar.
Bilmekanikarar.
Teknikarar.
Elektrikarar.
Goymslufólk.
Húsavørðar.
EDV fólk.
Bólkur C, stig 12 – 40, víðari útbúgving/hægri størv.
Skrivstovufólk við hægri útbúgving. Stig, 12 – 20.
EDV fólk við serkunnleika/útbúgving. Stig, 12 – 20.
Handverkarar við hægri útbúgving. Stig, 12 – 20.
Mekanikarar, við hægri útbúgving. Stig, 12 – 20.
Teknikarir við hægri útbúgving. Stig 12 – 20.
Formenn. Stig, 12 – 20.
Meistarar. Stig, 12 – 20.
Verkstaðsleiðarar. Stig, 12 – 20.
Funktiónsleiðarar. Stig, 12 – 20.
Stjórnarskrivarar. Stig, 12 – 20.
Fyristøðufólk. Stig, 12 – 20.
Økisleiðarar fyri minni økir. Stig 24.
Økisleiðarar fyri størri økir. Stig 30.
Deildarleiðarar fyri minni deildir. Stig 28.
Deildarleiðarar fyri størri deildir. Stig 32


c: text/html

text:
Ískoytisútbúgvingin eind 3 útboðin til várs
Sjúkrarøktarfrøðideildin bjóðar út eind 3, bachelorritgerð, í ískoytisútbúgvingini komandi vár frá viku 7 til og við viku 22, 2014.
Fortreyt fyri at søkja inn á eind 3 er, at tú hevur staðið eind 1 og eind 2 í ískoytisútbúgvingini ella hevur fingið avriksflutning fyri javnvirðis skeið. Umsøkjarar skulu skrivað á umsóknarblaðið, hvat skeið í eind 2, tey hevur staðið, t.d. patientologi, kliniskt vegleiðaraskeið ella gerontologi.
Endaliga undirvísingarskráin verður løgd út á heimasíðuna miðjan januar. Men longu nú kann upplýsast, at:
- undirvísing er alla viku 7
- verkskeið er alla viku 11
- ritgerðin verður latin 12. mai 2014
- munnlig próvtøka verður 28. mai 2014
Tilmeldingarfreistin er 24. januar 2014. Kostnaður fyri skeiðið er 7000 kr.
Nærri kunning um skeiðið sæst á skeiðlýsingini, sum sæst við at trýsta á leinkið her
Umsóknarfreistin er fríggjadagin 24. januar 2014
Nærri upplýsing fæst við at venda sær til Sylviu Zachariassen, skrivara, sylviaz(at)setur.fo tlf. 292260 ella til Súsonnu Mortensen, útbúgvingarleiðara, susannam(at)setur.fo tlf. 292255
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...

robotstxt: allowed

filter: keep


text:
Hósdagin 19. apríl kl. 16 letur Finleif Mortensen upp eina málningaframsýning í Gallarí Elisabeth í Saltangará.
Við á framsýningini eru 15 málningar, teir flestu málaðir til hesa framsýningina, eisini eru nakrar oljukritstegningar við.
Málningarnair eru ljósir og várligir. Við fagrum litum lísir listamaðurin tað føroysku nattúruna og bygdirnar.
Gallarí Elisabeth er eitt lítið gallarí í Saltangará, Gallarí Elisabeth sum húsast í gomlu kioskini hjá Elisabeth, har klaverstemmarin eisini hevur hildið til. Hetta er í smáu húsunum beint hinumegin vegin, har Telebúðin heldur til.
Framsýningin letur upp hósdagin kl. 16 – 20 og er opin til týsdagin hvønn dag frá kl. 14 – 18, sunnudag tó frá kl. 15 – 18


text:
Hjartasuff og illsinnisgleps ... til øsing og upplýsing ... um búskap og búskaparfrøði ... og um hvussu politikkur, miðlar og lobbyisma grugga alt.
lørdag den 8. juni 2002
HM-fepur
So er HM í fótbólti rættiliga komið í gongd.
Vit hava upplivað tað so ofta fyrr. Og sum vit eru von við, aðru hvørja ferð eru HM-dystirnir keðiligar tíðir, soleiðis at ikki er lætt at hyggja. Tá HM verður hildið í Amerika, sum t.d. í 1994 í USA, eru dystirnir um náttina, tí klokkan hjá okkum er 7-9 tímar frammanfyri klokkuna har yviri. Hesa ferð er HM í Japan og Suður-Korea, og nú er klokkan hjá okkum 7 tímar aftanfyri klokkuna, har HM er. Sostatt noyðist man í staðin tíðliga upp summar dagar fyri at hyggja eftir fótbólti.
Leygarmorgunin sótu vit fimm mans og drukku morgunkaffi, meðan Danmark spældi sín fyrsta dyst, sum var ímóti Uruguay, og sum teir vunnu. Dysturin var so spennandi, at tá Danmark fekk málið til 2-1 var neyðugt at rópa hart, hóast man afturfyri varð skírdur sambandsmaður. Tað kann man saktans liva við ein dag, tá danska landsliðið hevur vunnið.
Eg eri ikki tað man rópar fótbóltsfanatikari. Eg tími ikki at hyggja eftir nógvum dystum, men eg vil kortini fegin vita hvør vinnur, og eg fylgi við fótbóltinum, sum var tað tíðindi. Eg vil vita úrslitini, og eru tey óvæntað, biði eg onkran, sum hevur sæð dystin, um viðmerkingar og analysu.
Danir eru sum vera man rættiliga spentir, og tykjast vónirnar eisini at vera rættiliga góðar. Vinna teir á Senegal í ovurmorgin (hósdagin 6. juni), eru teir so gott sum víðari til áttandapartsfinaluna. Hinvegin er ikki betur enn so statt, at vinna teir ikki á Senegal, men tapa ella spæla javnt, skulu teir rokna við at noyðast at vinna ávikavist spæla javnt ímóti heims- og europameistarunum úr Fraklandi í seinasta dystinum í bólkinum.
Næstan allir dystirnir í HM-kappingini, og í øllum førum allir dystirnir, sum Danmark kemur at spæla, verða at síggja annaðhvørt hjá Danmarks Radio ella hjá kappingarneytanum TV2. Øll í Danmark síggja hesar støðir. Stór ballada varð í fjør, tá onkrir dystir úr kvalifikatiónskappingini hjá Danmark einans vórðu vístir á TvDanmark, sum ikki øll síggja. M.a. varð ministarin kallaður í samráð í Fólkatinginum.
Millum fyrstu tíðindainnsløg plagar at vera, hvussu gongur við skaðunum hjá leikarum, sum fingu snuddir í seinasta dysti. Martin Jørgensen hevur havt steðg undan HM-kappingini vegna skaða, so hann spælir ikki heilan dyst enn. Framgongdin hjá honum er tíðindi. Í dystinum ímóti Uruguay fekk Stig Tøfting ilt í annan fótin, men tað gongur framá við tí, eisini tað er tíðindi. Peter Madsen var áhaldsin undir venjing og fekk ilt í knæið, tað er so tíðindi. Hetta er næstan sum tá Jeltsin ráddi fyri borgum í Kreml, og útvarpið dagliga segði frá kríminum hjá honum, ella um hann skuldi hava fleiri bypass skurðviðgerðir.
Summi ganga nógv, ja næstan bara upp í hagtøl. Hvør hevur gjørt flest HM-mál, hvør hevur spælt flest HM-dystir, gjørt flest mál í einum og sama HM-dysti, gjørt skjótasta mál í HM-dysti. Og sjálvandi, hvør hevur vunnið flest HM-heiti.
Longu seinasta dag í hesum mánaðinum er tað liðugt, og vit vita hvør verður heimsmeistari. So ganga fýra ár til HM-kapping verður aftur, tá verður tað í Týsklandi. Tíbetur er EM longu um tvey ár, so tað ikki verður alt ov leingi at bíða. Eitt gott at gleða seg til er, at um okkara leiðir verða dystirnir bæði í 2004 og 2006 vístir um kvøldið, tá fólk flest hava frí.


text:
Tiltøk
Podas fyri øll
Nú bjóða PODAS aftur undirvísing um landið – til øll áhugaði í Klaksvík, Tórshavn, Gøtu, Miðvági og á Sandi.
Vilt tú vita meira um tað grundleggjandi í kristindóminum, so er hetta kanska nakað fyri teg!
Vælkomin til spennandi skúla um kristindóm – á evangelisk-lutherskum grundarlagi.
4 MÁNAÐIR...
Farið verður í aðru viku av januar 2018 til seinast í apríl undir undirvísing á 2 tímar um vikuna.
Prestar og leikfólk fara at undirvísa um innihaldið í kristnu trúnni.
PODAS
Hetta er 10. árið hjá PODAS Ekklesias í Føroyum. Á grikskum merkir PODAS “føtur”. Eitt kristið menniskja situr við Jesu føtur og er ælað at tæna við næstans føtur. Ekklesias merkir “kirkju”, so PODAS vil tað, sum fremur Guds kirkju. Nøkur hundrað menniskju í øllum aldri hava tikið lut í PODAS-skúlanum her á landi - og kynsbýtið hevur verið javnt.
PODAS fyri øll bjóðar tær
- Góða undirvísing!
- Viðkomandi tilfar!
- Hugnaligan felagsskap!
TILFAR
Skúlin nýtir heimskendu “Livsvigtige spørgsmål” eftir Nicky Gumbel, Nýggja Sáttmálan og annað føroyskt tilfar.
ØLL ERU VÆLKOMIN
Øll frá 14 ára aldri eru hjartaliga vælkomin at vera við - tann ivandi og og tann, sum ynskir at vita meira...
LUTTØKUGJALD
Kr. 650, har bøkur og alt tilfar er íroknað.
HVAR OG NÆR Í 2018
- Á Skúlatrøð í Klaksvík mánakvøld kl. 19.00-21.00 frá 15. januar
- Vesturkirkjan í Tórshavn týskvøld kl. 17.00-19.00 frá 16. januar
- Gøtu kirkja týskvøld kl. 19.00-21.00 frá 16. januar.
- Miðvágs Missiónshús hóskvøld kl. 19.00-21.00 frá 18. januar
- Sands Skúli hóskvøld kl. 19.00-21.00 frá 18 januar
LEIÐARAR
Klaksvík: Rannvá Langgaard
Tórshavn: Randi Joensen og Derhard Jógvansson
Gøtu: Oddmar og Ester Kjelnæs við Korkusá og Sonny Dalheim
Miðvágur: Richard Johansen og Regin Johannesen
Sandur: Svanhild Vidtfeldt og Petur Poulsen
TILMELDING
Send teldupost til Berg D. Joensen, sóknarprest, bergur@kirkjan.fo
Upplýs fult navn, starv, føðingardag, fartelefonnr. og teldupostadressu.
Takk fyri skjóta tilmelding.
Eru spurningar: Ringið til Berg D. Joensen – tlf. 237331.


text:
Strandferðsluna fær nýggjan eykabát um eitt ár
Politikkur21-09-2018 - 10:53 - Jóanis Albert Nielsen
Landsstýrið hevur borið uppskot til verklagslóg í Løgtingið, ið fer at heimila SSL at gera sáttmála við skipasmiðju, ið skal byggja nýggj eykabát til Strandferðsluna.
Báturin er ein tríkilja úr herdaðum glasfipuri, ið tekur 120 ferðafólk og 3 persónbilar ella 1 tungan bil, farm og olju. Um veturin tekur báturin 97 fólk. Hædd er tikið fyri ferðafólki við rørslutarni.
Sigliferðin er 20 míl við ferðafólki og 28 míl uttan. Báturin hevur góðar manøvruhentleikar og bóvskrúvur. Brennievnisskipanin er hybrid, tvs gassolja og battarí, og siglast kann í 2 tímar upp á battarí.
SSL hevur seinastu mongu árini víst á stórar avbjóðingar í dagliga rakstrinum, og tað er vorðið alsamt truplari at lúka lógarfestu skylduna at flyta fólk og farm.
Flotin hjá SSL er allatíðina ein bát ov lítil, og tørvurin á einum eykabáti er alstórur. Eykabáturin fer at loysa upp fyri teimum størstu avbjóðingunum, ið SSL eru fyri í dag.
Nýggi eykabáturin fer sjálvstøðugt at kunna røkja allar farleiðirnar hjá SSL uttan Suðuroyarleiðina. Við eykabátinum fer SSL at kunna tilrættisleggja dokkingarnar munin betur.
Báturin kann avloysa á Nólsoyarleiðini, tá Ternan í samband ið dokking skal brúkast á Sandoyarleiðini.
Eisini kann báturin avloysa á Kalsoyarleiðini, tá ið boð eru eftir Sam til farmaflutning. Nógv virksemi er í landinum, og Sam er nógv umbiðin at flyta farm fyri vinnulívið og landið.
Í neyðstøðu kann eykabáturin sigla ímillum Suðuroynna og Sandoynna ella Vágar. Flytast kunnu 100 fólk ímillum Hvalba og Sand upp á 20 minuttir. Til Miðvágs er siglitíðin 1 tími.
Eykabáturin er boðin út, og fleiri føroyskir veitarar buðu upp á bátin, ein umboðandi norska skipasmiðju. Arbeitt varð víðari við 2 veitarum, sum kláraðu at liva upp til ynskini um bátasniðið.
Valið fall á norsku skipasmiðjuna GS Marine Produksjon, sum síðani 1993 hevur ment og bygt skjóttgangandi bátar. GSMP er nógv umbiðin, og long røð er at byggja bátar hjá teimum.
Frá tí at farið verður undir at byggja bátin, og inntil hann er sigliklárur í Føroyum, ganga 10-12 mánaðar.
Byggiútreiðslurnar verða mettar til 34 milliónir krónur. Saman við uppskotinum til verklagslóg hevur landsstýrið eisini borið í Tingið uppskot til eykajáttan á 16 milliónir krónur, ið er fyrsta gjaldið fyri bátin.


text:
Torbjørn Olsen 60/
Eg var í Mentanarcaféini í gjár og greiddi frá framsýningini við steinprentum hjá Torbirni Olsen, sum letur upp í morgin í Steinprenti. Samrøðan byrjar 34.30.
Í fjør fekk hann Mentanarvirðisløn Landsins sum tøkk fyri útint listarligt avrik á høgum stigi. Í ár fyllir Torbjørn Olsen 60 ár og á sjálvum føðingardegnum, fríggjadagin 22.januar klokkan 16-18 letur upp ein heiðursframsýning við grafikki hjá Torbirni Olsen í Steinprenti. Á framsýningini verður eitt úrval av prentunum, sum Torbjørn Olsen hevur gjørt frá 1993 til 2016, og sostatt fevnir framsýningin um gott og væl 22 ár av samstarvi millum Torbjørn Olsen og litografin Jan Andersson. Á framsýningini síggjast býar- og bygdalýsingar, portrettmyndir og religiøsar myndir; tað eru parafrasur av altartalvunum, sum Torbjørn Olsen hevur málað síðan 1996. Í 2005 byrjaði Torbjørn Olsen uppá eina røð av steinprentum við støði í altartalvumálningunum og hetta gjørdist ein tann størsta verkætlanin hjá Steinprenti. Teir allarstørstu av teimum litografisku steinunum vóru tiknir í brúk, og tey fýra myndevnini (Kvøldmáltíðin, Krossfestingin, Deyði Jesusar og Ivandi Tummas) eru varierað sjey ferðir. Tvs. at talan í roynd og veru er um umleið 28 myndaverk, sum eru bygd upp av 10-12 litløgum. Myndirnar eru ótrúliga litsterkar. Fyri seg sjálvan hongur tann dramatiska, blóðreyða krossfestingin, tann einasta av altartalvuvariatiónunum, sum er loddrøtt. Á hinum vegginum hanga tríggjar vatnrættar, reyðar figurkompositiónir av ávikavíst standandi, sitandi og liggjandi fólkum. Hetta eru avbrigdi av Kvøldmáltíðini, deyða Jesusar og av Tummasi, sum ivandi stingur fingurin í sárið í síðuni á Jesusi fyri at vita um tað veruliga kann passa, at tað er Hann. Yvirhøvur er ivi ein sentralur máttur í myndarøðini og hesin ivin breiðir seg spakuliga og smittar áskoðaran, ið ivast í hvat fer at henda. Og hvør er so munurin millum málningarnar og grafisku myndirnar hjá Torbirni Olsen? Eg haldi, at grafikkurin yvirhøvur tykist fríari, opnari, og í summum førum meira abstraktur. Í onkrum kompositiónum sleppur áskoðarin at eygleiða prosessina í myndgerðini, av tí at listamaðurin eftir øllum at døma hevur valt at steðga tíðliga í prossessini, so at vitt sleppa at síggja bygnaðin ella sjálva beinagrindina á myndini. Øll eru vælkomin fríggjadagin bæði at síggja framsýningina og at heilsa uppá føðingardagsbarnið, Torbjørn Olsen, sum verður til staðar.


text:
Á seinasta aðalfundi,13/2-2016, varð ongin broyting í nevndini, og varð hildið fram við hesari nevndarskipan:
Durid Johannesen
Forkvinna
John William Joensen
Næstformaður
Gudny Benjaminsdóttir
Peningarøkil
Sofía Jacobsen
Skrivari
Jákup Lamhauge
Nevndarlimur
Margreth Mortensen
Varalimur
Eyðun Simonsen
varalimur
Í nevndarsetuni 2016 hevur nógv verið á skránni hjá felagnum.Neurologisk ambulatoriumÍ august var nevndin á fundi við Neurologisk amb. á LS. Við á fundinum vóru Johnnyí Grótinum, sjúkrahússtjóri og Bjarki á Rógvu Hansen, leiðandi neurologur umframt ein sjúkrarøktarfrøðingur og skrivari á ambulatoriinum. Tosað var saman um hvat vit mettu tørvur var á og vit vóru kunnaði um verandi tænastur. Nú eru neurologar frá Bispebjer hospitalí Føroyum tveir dagar um mánaðin.
Miða verður eftir at teir hugsavna seg um Parkinsonsjúklingar.Skype fundur er millum LS og neurolog á Bispebjerg hospital hvørja viku til viðgerð av bráðfeingis støðum.Harvið er viðgerðarstøðan betrað, hóastnøkur enn hava kenslu av at vegurin til hjálp er langur tá eitthvørt serstakt er áfatt.Vit kunnu tó bara viðmæla fólki at ringja til neurol.amb. fyri at fáa hjálp og fyri at vísa á tørvin.Vit hava strongt á at fáa fysioterapeutar við í viðtaluna á neurologisk ambulatoriium, tí venjing er so týdningarmikil partur av viðgerðini hjá fólki við Parkinson. Hetta sær nú út til at gerast veruleiki. Fysioterapiin á LS og neurologisk amb. hava tosað saman, og væntandi fæst hetta at virka í næstum.Nordisk Parkinsonråds Årsmøte _ NPRNorðurlendski Parkinsonfundurin 2016var hildin í Føroyum.
Hetta vóru tveir góðir dagar.Vit vóru saman við fólki úr grannalondunum, sum eisini arbeiða fyri at betra um korini hjá fólki við Parkinson og teirra avvarðandi. Vit samtalaðu um hvussu og hvat vit hvør sær arbeiða við, og fingu góð hugskot tilhvussu arbeiðast kann. Eisinivístu vitteimum gomlu Havnina og vóru við Silju Star undir Vestmannabjørgunum og í Kirkjubø til ein góðan bita í Roykstovuni.Tey vóru serahugtikin av okkara landiog vóru vit sjálvi ikki sørt errin av, atveravertir í okkara so vakra landi.Í samband við at NPR var í Føroyum, skipaði íslendska parkinsonfelagið, Parkinson Samtøknin,fyri ferð fyri sínar limir, og vóru ein 30 fólk vóru í teirra ferðalagi.
Tey vóru ymsastaðni runt landið í 5 dagar. Alt riggaði sera væl. Vit vóru vertir til ein drekkamunní Norðurlandahúsinum mánadag seinnapart, har tey eisini blivu víst runt av íslendskastjóranum.European Parkinson's Disesase Asociation_EPDAEPDA er samtakið hjá Parkinsonfeløgunumí Europa.
Í oktober vóru John William Joensen, næstformaður og DuridJohannesen, formaðurí London á EPDA-ráðstevnu.Har kom nógv áhugavert fram á fundunum eins og vit fingu gevandisamrøður við tey ymsu umboðini. Greiða fatanin er, at vit hvør í sínum lagi hava okkara at stríðast við og fyri.
Í mun til hjá okkum er nógvastaðni sera lítil áhugi fyri sjúkuni.
Í samband við at vit vóru í London helt NPR(Nordisk Parkinsonråd)ein ráðleggingarfund, um hvussu vit í 2017 fara at gera vart við at tað eru 200 ár síðan James Parkinson skrivaði tað seinni so kenda ritið ”An essay on the shaking palsy”, sum snýr seg um ‘rystilammilsi’, har hann við støði í seks persónum, sum hannhevði eygleitt í grannalagnum, skrivaði tað fyrstu frágreiðingina um eyðkendaðgongulagið og ristingina, sum fólk við Parkinson hava.
Ætlandi fer átakið at fevna um at varpa ljós á vitanina um sjúkuna, viðgerðarhættir, granskingarúrslit og stevnumið.
Tiltøk fyri avvarðandiVit skipaðu fyri tveimum tiltøkum fyri avvarðandi hjá fólki við Parkinson, eitt fyri hjún har annar hevur Parkinson og eitt fyri børn og barnabørn hjá fólki sum hava Parkinson. Hetta riggaði væl og vóru fólk sera væl nøgd við tiltøkini.Heitt hevur verið á felagið um at endurtaka hetta, og hava vit avgjørt at hava eitt tiltak fyrrapart og eitt seinnapart 25. mars 2017.
Fysioterapi
Í juni skipaði felagið, saman við fysioterapiini á Klaksvíkar Sjúkrahúsið,fyri skeiði fyri fysio-og ergoterapeutum. 40 fysio-og ergoterapeutar úr øllum landinum luttóku.
Undirvísari varFinn Egeberg Nielsen, konsulentur hjá danska Parkinsonfelagnum. Undirvíst var í nýggjastu vitan um venjing til fólk viðParkinsonsjúku. Eftirmetingin hjá luttakarunum var jalig, og vóru fólkspent at royna hetta nýggja í praksis.
Vit hava í NPR(Nordisk Parkinsonråd)eisini tosa um at skipa fyri norðurlendskumsamstarvi fyri fysioterapeutar umParkinson. Vit settu okkum í samband við felagið hjá føroysku fysioterapeutunum fyri at finna ein kontaktpersón, sum kundi samskifta við hini londini og sum skal vera við til NPR ráðstevnuna í Reykjavík í mai har hetta verður eitt av fundarevnunum.
Bjartur Thomsen verður kontakpersónur fyri føroysku Fysioterapeutarnar.
Ræddarvenjing
Í august skipaði Rakul Jógvansdóttir, talupedagogur, fyriræddarvenjing til fólkviðParkinson. Fólk tóku væl ímóti tilboðinum og siga fleiri, at tey fingu sera góða hjálp. Ætlandi verður skipað fyri líknandi skeiði í summar - bæði í Tórshavn og norðanfyri.
Limafundir og jólafundir
Í ár hava vit bara haftlimafund í Suðuroy, har nevndin greiddi frá um arbeiði felagsins, og var høvi til at spyrja spurningar. Ætlanin var eisini at hava fundir aðrastaðni, men var hetta tað, ið vit megnaðu.
Afturvendandi jólafundirnir vóru í ár hildnirávikavistí Klaksvík á Heiminum við Vágna og íHavni íMBF húsinum. Vit fingu ris a’la mande og smákøkur, sungu saman, lósu jólaevangeliðið og selduog trektulutaseðlar.
Í alt vóru eini 80 fólk við. Fundirnir vóru merktir av hugnaligari samveru við góðum práti.
Pálshøll
Pálshøll skipaði, saman við okkum, fyri venjingarráðstevnu fyri fólk við Parkinson og teirra avvarðandi. Hetta var nakað nýtt, baði fyri fyriskiparar og luttakarar, men sigast má, at hetta hepnaðis sera væl. Tað var bæði hugnaligt og fakliga stimbrandi. Vant var baði í hyli og uppi á turrum. Fólk vóru sera væl nøgd.StuðulAftur í fjør skipaði Rebekka Olsen Kærbechinnsavningartiltaki. Hon hevði tombola á Torginum í Vági. Inn komu 6359,50 kr. Vit hittu hana á limafundinum í Vági og finguhar høvi til at takka henna fyri hendan hjartanemandi og kærkomnað stuðulin.
Aftur í 2016 søktu vit kommunur um fíggjarligan stuðul til virksemi felagsins. Inn kom rættiliga fitt av peningi. Vit eru sera takksom fyri tann stuðulin, sum kommunur –ikki minst tær smáu kommunurnar, kring landið veita felagnum. Vit hava eisini fingið gávur í sambandi við andlát,og fer hesin peningur til gransking, um ikki annað er viðmerkt í sambandi við gávurnar.
Kunning
Ásíðsta aðalfundi varð kunnað um ætlanir um kunnandi ‘animatións’filmar, sum svenska og norska parkinsonfelagið hevði í hyggju at fáa gjørt, og sum vit høvdu áhuga í at fáa gjørt føroyska talu og tekst til og nýta teir her heima hjá okkum. Stígur kom tó í teirra ætlanir, men nú í januar hoyrdu vit aftur fráteimum. Talan er um 6 stutta filmar, og eru teir um at vera lidnir. Vit arbeiða við at fáa tekstin umsettan, innlisnan og lagdan inn á filmin. Ætlanin er at teir skulu sýnast í nakrar dagar frá 11. apríl.Vit fáa alsamt fyrispurningar frá stovnum og røktarheimum um parkinsonsjúkuna.Tað lývgar, at tey, sum eru um fólk við Parkinson, vilja skilja sjúkuna fyri at veita betri røkt og stuðul til tey, ið hava sjúkuna og teirra avvarðandi.
Eisini fáa vit fyrispurningar frá ungum lesandi, bæði frá fólkaskúlanumog miðnám, sum gera verkætlanir um Parkinson.Hetta er sera jaligt og greitt tekin um, at okkara kunningarátøk hava gjørt evnið viðkomandi í samfelagnum.Til tess at lætta um samskiftið millum limirnar og felagið, er greitt, at neyðugt er at nýta teldupost fram um vanlig brøv. Flestu limirnir nýta teldu og alnót, og hava vit teldupostadressuna hjá meir enn helminginum av limunum. At samskifta við teldupost lættir nógv um, er bæði skjótari og bíligari.
Heimasíðan
verður javnan dagførd, og verður eisini brúkt til at hava kunning liggjandi. Ein fysioterapeutur hevur bjóða seg fram at hjálpa eitt sindur til í felagnum. Hon sigur, at tað eyðvitað liggurhenni næst at kunna um evnir innan hennara fakøki, og fegnas vit um tað. Hon hevurlagt tær nýggjastu leiðreglurnar fyri venjing út á síðuna. Vit eru sera takksom fyri hennara íkast til at gera heimasíðuna áhugaverda og viðkomandi.Facebook er eisini ein viðkomandi kunningar-og samskiftismiðil, og hava vit ein ‘profil’ har, sum vit brúka til ymiska felagsviðkomand kunning.
Durid Johannesen
ForkvinnaParkinsonfelagið
________


text:
Orð: Finnbogi Ísakson
Lag: Sámal Petersen
1. Far lítli útum eina løtu og spæl
og ver nú so fittur ein drongur.
Tí nógv er at spyrja um, tað veit eg væl,
men møð ikki abba tín longur!
2. Nei, spyr ikki abba, hví sólin er heit,
og ikki, hví mánin er hálvur.
Tí líka so lítið helst abbi tín veit
um tílíkt, sum hvat tú veitst sjálvur.
3. Og spyr ikki meira, um verðin er rund,
er trýkantað ella ein flata,
men bygg tær ein bátin og sigl yvir sund,
tú skalt av tær sjálvum tað fata.
4. Hví abbasa bein munnu vera so veik,
hví skeggið á høku man sita,
hví vangin er gráur, hví ryggurin sveik –
á, livir tú, fært tú at vita!
5. Hví fiskurin liva í havinum kann,
hví ritur í berginum karra,
hví vatnið er kalt, og hví eldurin brann –
ja, alt tað veit bara Várharra.


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Forsíðarss
Fyri at fyribyrgja vindskaðar, nú veturin stendur fyri durum,
heitir brunaumsjónarmaðurin á borgararnar um
at tryggja leysar lutir, sum eru uttandura, og at taka leysar lutir inn,
so teir ikki fúka í vindinum og gera skaða.
31. Mai 2018
Kommunulæknin í farloyvi
Sagt verður frá, at meðan Gunnhild Helmsdal, kommunulækni, er í farloyvi, fara skiftandi avloysarar at arbeiða í viðtaluni í Vestmanna, sí niðanfyri. Tær vikurnar, tá ið viðtalan ikki verður mannað, verða borgararnir í Vestmanna bidnir um at seta seg í samband
31. Mai 2018
Hugskot til Ung í arbeiði
Í ár fáa borgararnir høvi til at koma við hugskotum til, hvørjar uppgávur Ung í arbeiði kunnu gera í summar.Ætlanin er, at tey ungu fara at fríðka um í kommununi, og at hetta í høvuðsheitum verður á
31. Mai 2018
20 nýggir ferðaleiðarar
Mikudagin 30. mai fingu 20 nýggir ferðaleiðarar handað prógvini á Miðnámi í Vestmanna. Tey hava síðan fyrst í september mánaða í fjør gingið á ferðaleiðaraskeiðnum, sum skúlin hevur skipað fyri. Skeiðið hevur
30. Mai 2018
Ruddingardagur 2. juni 2018
Vestmanna Kommuna bjóðar øllum vestmenningum at koma og rudda bygdina leygardagin 2. juni 2018. Í ár er ætlanin at øll rudda í egnum býlingi, og vóna vit, at tikið verður væl undir við átakinum. Møtt verður á Torginum kl 9.30 til
29. Mai 2018
Bygdarráðsfundurin í juni útsettur
Bygdarráðsfundurin, sum eigur at vera týskvøldið 19. juni 2018, er útsettur. Fundurin verður hóskvøldið tann 28. juni 2018 kl. 19.00.
17. Mai 2018
Eldborg Fisk í Vestmanna leygardagin 19. mai 2018
Sagt verður frá, at Eldborg Fisk verður við Magn-støðina í Vestmanna leygardagin 19. mai frá kl. 09.00 - 14.00
17. Mai 2018
Várkonsert í Vestmanna Kirkju 2. Hvítusunnudag
Várkonsert í Vestmanna Kirkju Tað verður mánakvøldið 2. Hvítusunnudag 21. mai kl. 20.00, at Vestmanna Sangkór fer at hava árligu várkonsertina í Vestmanna Kirkju Á skránni verður litfagurt blómutyssi av okkara vakrastu føroysku vár- og summarsangum, nøkrum klassiskum og nøkrum nýggjari, og uppií nakrir
14. Mai 2018
Avloysarar og farloyvisstarv til Veks eystur
Avloysarar og farloyvisstarv til VEKS Eystur Heimatænastan í VEKS er eitt kommunalt samstarv innan eldraøkið millum Vestmanna- Eiðis-, Kvívíkar- og Sunda Kommunu. Søkt verður eftir: · Frítíðaravloysarum til røktina á Korndalsbýlinum á Eiði og
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
400 fólk hittast til ættarstevnu á Giljanesi leygardagin
mentan10-09-2018 - 22:53 - Jóanis Nielsen
Ættarstevna fyri eftirkomarunum hjá Jacobinu, sum var úr Gomlustovu í Sørvági, og Zachariasi, sum var úr húsinum Norðan fyri Garð í Sandavági verður leygardagin 15 september.
Jacobina og Zacharias giftust inn Norðan fyri Garð 17. september 1865 og fingu 11 børn. Hann var tá løgtingsmaður, og nøkur ár seinni gjørdist hann eisini sýslumaður í Vágum.
Ættarstevnan byrjar kl. 15, tá øll møtast við kirkjuna í Sandavági, tað verður farið ein gongutúr í bygdini, har Heini F. Petersen sigur frá.
Kl. 16.30 verður møtt í Ítróttarhøllini á Giljanesi.
Kl. 18.30 verður borðhald.


text:
Eftir drúgva sjúkralegu legði Zacharias Zachariasen, bóndi í Uttarstovu, eyguni saman á seinasta sinni hósdagin 21. juli.
Zacharias var sonur Onnu Lenu ættað úr Klaksvík og Sámal Jákup, bónda í Uttarstovu. Uppkallaður var hann eftir abbanum, gamla Zacharisi, sum var tiltikin fyri so mangar dygdir, og sum Kristian Osvald Viderø hevur gjørt ódeyðiligan í síni ”Saga Norðuroya”. Tað er týðiligt, at prestur helt nógv av hesum gamla lívsvísa manni.
Zacharias var borin í heim 26. februar í 1940. Hetta var í mangar mátar ein vánd tíð: Tað stundaði til kríggj, og brátt merkti hetta gerandisdagin eisini á útoyggj í Føroyum. Óttin var fastur fylgisveinur: menn sigldu vandasigling, og tá ið hann lotaði lágt, var so stórur minuvandi á Hattarvík, at menn bygdu hús at vera í inni á Fløtum, so sigast kann, at fólk vóru flóttafólk í síni egnu bygd.
Nógv var fólkið heima hesa tíðina, og sagt verður, at einaferð búðu 98 fólk í Hattarvík, og skúlabørnini vóru 29 í tali.
Fjøran, áirnar, fløturnar, urðarnar vóru ófør spælipláss, og hetta var undan teirri tíð, tá ið børn vórðu sett í tjóður bæði so og so. Sum Zacharias plagdi at taka til: ”Høvdu tey vaksnu vitað, hvagar ið vit hættaðu okkum, og hvat ið vit funnu uppá, so høvdu tey alla orsøk at øtast!”
Tá ið barnaárini vóru runnin, fór Zacharias – við rokaðum leypi av andans og handans førningi – til skips við kenda skiparanum Palla hjá Marionnu, sum gjørdist honum ein fyrimynd. Hann var bæði við ”Klakki” og ”Jákupi B”, og fór so 23 ára gamal upp á skúla suðuri í Havn og tók skiparaprógv. Tað mundi vera um hetta mundið, at hann hitti Emmu Sigvaldsdóttur Jacobsen av Morskranesi. Brúdleypið stóð í Hattarvík og verður skaldsliga lýst í innganginum í brotinum, har Viderø lýsir søgu Hattarvíkar.
Fýra synir fingu Emma og Zacharias, og tað hevur glett tey nógv, at allir eru komnir væl fyri og klára seg væl.
Eftir lokið skiparaprógv fór Zacharias at drifta 40-tonsaran ”Hvíthamar”. Tað gjørdi hann í tíggju ár, keypti so bátin og róði út við honum í tíggju ár aftrat. Tá var komið at teirri tíð, at pápi hansara hevði hug at leggja festið frá sær. Zacharias og Emma høvdu bygt sær hús á Bumshamri í Klaksvík, hann átti bát, og tað gekst væl. Men eg giti mær til, at teir, ið undan fóru, hava teskað honum okkurt í oyrað. Í heimildarfilminum ”BURTURHUGI” orðaði hann tað soleiðis:
”Eg var borin til hetta festið. Tók eg tað ikki, so skuffaði eg mammu og pápa, sum høvdu væntað tað av mær”
”Soleiðis koyrdi tað innan í mær!” segði Zacharias á sín eyðkenda hátt. Og hann skifti kós, seldi bátin og tók við festinum í Uttarstovu. Tí treivst hann væl við, og tá ið tú sást hann í bønum, á fjalli, á rættini ella í kjallaranum, tá ið flett varð, sást tú ein mann, sum bar áleiðis vitan og royndir, ið vunnar vóru í einum bygdarsamfelagi, sum óbrotið hevur livað og virkað í túsund ár á sama staði.
Aðrar dygdir hevði Zacharias nógvar:
Hann var sum allir uttarstovumenninir ótrúliga hegnigur og loysti allar verkligar trupulleikar, ið hugsast kunnu. Hann dugdi væl at skipa fyri: altíð hevði hann teir yngru við – eisini aðrar enn sínar egnu synir – tá ið farið varð á flot, tá ið róð varð til Urðar, tá ið havhestur skuldi takast, og tá ið heystsins skurður kom til garðs.
Oyggjafólkið valdi hann til bygdarráðsformann tvey valskeið á rað. Og hann royndist væl.
Zacharias var sjáldsama orðhagur maður: orðkringur sum fáur. Onkur helt hann kanska onkuntíð vera í so fortan, tá ið hann hvatliga gjørdi viðmerkingar til dagsins mál, men brosið leikaði altíð í eygnakrókunum.
Vit fýra, Emma og Zacharias, Marianna og eg áttu so mangar hugnaligar løtur saman í Uttarstovu og á Flatabeiti. Tá sannaðist, at ”maður er mans gaman”.
Góða Emma! Vit vátta tær og tínum inniliga samkenslu og takka tær fyri títt tróttuga stríð – so væl tú studdi og styðjaði mannin hesi seinastu árini, hann var óhjálpin vegna sjúku.
Í bókini hjá Viderø, sum umrødd er í hesum stubba, verður sagt frá jarðarferðini hjá gamla Zakarisi fyri mongum árum síðani:
”Fáar dagar áður hann sloknaði, hevði hann sagt: ”Nú skal eg út av eggini. Hetta sigið verður meir enn hundrað og fimmti fadmar, hæsta sig í Fugloy, men dyggur er hann, ið situr við.”
Hesa kjølfestu bar Zacharias, mín góði vinur, við sær. Hann legði seg tryggan í Harrans hendur, og vit lýsa frið yvir minnið um ein heiðursmann.
Árni Dahl
Um tú veitst okkurt, sum VP ikki veit - skriva so til vp@vp.fo


text:
Umhvørvisstovan hevur 30. januar 2018 umhvørvisgóðkent framleiðsluna av smolti á smoltstøðini norðuri á Strond. Umhvørvisgóðkenningin umfatar alt virksemið, sum er knýtt at smoltstøðini.
Á smoltstøðini verða rogn, sum verða keypt frá øðrum veitara, og ald til smolt. Størsti parturin av smoltunum verða flutt beinleiðis í brunnbát og sett út í aliringar. Framleiðslan verður smolt, sum viga áleið 500 g.
Smoltstøðin hevur valt eina vatnreinsiskipan sum ger tað møguligt at endurnýta 99,7 % av vatninum, og tí fer smoltstøðin at klára seg við áleið 100 m3 av nýggjum vatni um tíman.
Ein ávís dálking kann koma frá smoltstøðum, sum stavar m.a. frá fóðri og skarni. Tí er serligur dentur lagdur á, at skarn og fóðurrestir ikki skulu elva til upphópan av evnum og tilfari á botni, til slóðir í sjónum ella aðrar broytingar í umhvørvinum, og at dálkingin skal avmarkast mest møguligt við at nýta bestu tøku tøknina (BAT).
Treytir eru m.a. settar um, at P/F Bakkafrost Farming ger kanningar av botninum har útleiðingin verður gjørd. Um tað vísir seg, at útleiðingin elvir til dálking sum ikki er uttan týdning, kann Umhvørvisstovan krevja at bøtandi atgerðir verða gjørdar.
Eisini eru treytir settar til at virksemið ikki má hava við sær ampar av óljóði, lukti o.ø.
Góðkenningin er almenn og kann síggjast her
Góðkenningin kann kærast
Tey, ið hava kærurætt, kunnu kæra umhvørvisgóðkenningina til landsstýriskvinnuna í umhvørvismálum.
Kærurætt hava tey, sum avgerðin hevur ein serstakan, beinleiðis og persónliga týdning fyri. Les meira um at kæra her.
Møgulig kæra skal sendast til Umhvørvisstovuna, Traðagøta 38, 160 Argir, í seinasta lagi mikudagin 2. mars 2018.
Um tú vil hava meira at vita, ert tú vælkomin at seta teg í samband við Lenu Ziskason, telefon 342400 ella us@us.fo
« Aftur
Nýggj topografisk føroyakort
16-10-2018
Tvær vikur til filmskappingin endar…
17-09-2018
Saman rudda vit Føroyar – leygardag…
07-09-2018
Orkugoymsla frágreiðingar
28-08-2018
Føroyar vertur fyri fyri norðurlend…
27-08-2018
Nýggj orkukanning mælir til sól og …
23-08-2018
Filmskapping um endurnýtslu...nú næ…
23-08-2018
Pussa silvur
27-07-2018
Loyvi til elframleiðslu úr vindorku…
18-07-2018
Reinsiverkið hjá LSH nýggja umhvørv…
11-07-2018


text:
Eivind hevur nú slept Tasemiut
Vinna06-11-2017 - 11:52 - Jóanis Nielsen
Nú hevur Tasemiut fingið gongd aftur á maskinuna, og kunnu teir brúka hana 70%, Tasemiut er nú ávegis til Íslands.
Tað var gjáranáttina klokkan 2 at grønlendski trolarin Tasemiut bað um hjálp, tí teir høvdu maskintrupuleikar, teir lógu við Kap Farvel – á Kappanum, í Grønlandi.
Teir høvdu trupulleikar við einum stempli og motorurin fekst ikki í gongd aftur.
Línuskipið Eivind úr Sandavági sum er til fiskiskap á leiðini kom Tasermiut til hjálpar, og fingu enda umborð.
Politibáturin Sisak III kom á staði seinnapatin í gjár, og ætlanin var at Sisak III skuldi yvirtaka sleipi, og sleipa Tasermiut til Narssak. Men veðrið var so vánaligt á leiðini, at avgjørt var at bíða eftir danska verjuskipinum, sum kom á staði í midnátt. Men í morgun hevði Eivind enn enda umborð á Tasermiut, tí veðrið framvegis var vánaligt.
Men trolarin hevur nú fingið gongd aftur á maskinuna, og slepti Eivind trolarinum uttanfyri bygdina Appialattoq.
Tasermiut er trolari bygdur til Royal Greenland í 1988, bleiv seldur til Canada í 2009 og fekk navnið Labrador Storm.
Í 2014 keypti grønlendska felagið Nanoq Seafood trolarin aftur til Grønlands og fekk hann upprunanavnið Tasermiut aftur.
Tasermiut hevur heimstað í Nuuk.


text:
Orð: Petur Jacob Sigvardsen
Viðmerking: Yrktur liðugur 13. januar 2009
Hjá heiminum Kristus ein meinbogi var
her alt frá Heródesar døgum,
eitt mótmælismerki, ið av øllum bar,
hjá kongum og valdsharrum høgum.
Ein snávingarsteinur hjá vitrum í verð
har veraldar klókskapur valdar,
ein klettur, har hvør tann í smildur straks fer,
sum lítur á kunnleikar kaldar.
Hann vanvirdur var, tó hann alt gjørdi væl,
forfylgdur á líðingarvegi,
tann Kristus, sum mannabørn prísaði sæl,
ið tóku við trúgv hans við gleði.
Og kirkja hans standa skal øld eftir øld,
ei helheimur henni skal granda,
til sameind hann savnar ta Gudsbarna fjøld,
sum fyri hans ásjón skal standa.


text:
Ítróttabreyt
Endamál
Við fjølbroyttum læringartilgongdum í ítrótti at geva næminginum upplivingar og royndir, og vekja áhuga fyri kropsligari venjing og menning.
Á ítróttabreytini fáa tit avbjóðingar, ið hóska tykkum, bæði kropsliga og sálarliga. Avbjóðingar, ið menna tykkum sum menniskju og gera tykkum betur før fyri at taka við teimum avbjóðingum, sum lívið seinni bjóðar tykkum.
Innihald
- Bóltspæl
- Frælsur ítróttur
- Svimjing
- Fimleikur, rørsla og tónleikur
- Útilív
- Øðrvísi og mennandi ítrótt
- Skipa ymisk ítróttatiltøk
- Ástøði
- Venjaraskeið hjá ÍSF
- Fyrstuhjálparskeið (kann møguliga bjóðast)
Starvsleið
Ítróttabreytin kann eisini fara at mynda framtíð tína. Tú hittir fólk, sum dagliga starvast innan ítróttarøkið:
- Fysioterapeutar
- Ítróttalærarar
- Kostráðgevar
- Fyriskiparar
- Venjarar
Ítróttarbreytin hóskar til tey sum:
- Dáma at vera virkin inni sum úti og flyta egin mørk.
- Saman við øðrum royna liðandan at røkka felags málum.
- Vilja gerast betur kunnað við kropslig og sálarlig mørk.
- Hava krút í afturpartinum og ikki kunnu vera í frið.


text:
§ 1. Endamál og navn felagsins.
Navn felagsins er Maskinmeistarafelagið við heimstaði í Tórshavn. Felagið er óheft av politikki.
Endamál felagsins er:
1. At røkja áhugamál maskinmeistaranna.
2. At stuðla skeiðvirksemi, sum kemur limunum til góðar á tøkniligum og yrkisligum økjum, og í samarbeiði við Maskinmeistaraskúlan at veita næmingunum kunnleika um kor maskinmeistaranna og arbeiðið felagsins.
§ 2. Nevnd felagsins.
Ein 5-mannanevnd stýrir felagnum. Vanligu nevndarlimir sita 2 ár í senn, meðan valskeiðið hjá formanninum frá 2012 at rokna er 3 ár.
Formaðurin og hinir 4 nevndarlimirnir verða valdir á aðalfundinum soleiðis:
- 1. ár standa 2 nevndarlimir og formaðurin fyri vali,
- 2. ár standa 2 nevndarlimir fyri vali og
- 3. ár standa 2 nevndarlimir fyri vali.
Sum lið í einari skiftisskipan verður formaðurin, sum valdur verður í 2011, tó valdur fyri eitt ár, og frá 2012 verður formaðurin valdur fyri 3 ár og skal taka við fulltíðarstarvi sambært ásetingunum niðanfyri.
Valdur formaður játtar at taka við starvinum sum fulltíðarsettur formaður felagsins. Formaðurin verður løntur sambært lønartalvuni fyri maskinmeistarar, sum starvast hjá tí almenna á landi, íroknað eftirløn. Harumframt fær formaðurin viðbót.
Nevndin ásetur lønarstig og viðbótarstig.
Tá formaður fer frá, so hevur hann rætt til løn í 3 mánaðir frá fráfaringardegnum at rokna, og skal hetta tíðarskeið verða tøkur at ráðgeva nýggja formanninum.
Eisini verða valdir 2 tiltakslimir. Hesir sita 1 ár í senn.
Val av formanni og nevndarlimum/tiltakslimum skal fara fram skrivliga.
Uppskot til formansvalevni skulu vera nevndini í hendi í seinasta lagi 15. desember árið fyri formaðurin stendur fyri vali. Um einki uppskot til formansvalevni er latið nevndini innan nevndu freist, so kann nevndin útseta uppstillingarfreistina í 8 dagar.
Fráboðan um hvørjir eru í uppskoti sum formansvalevni skal standa í lýsingini av ársaðalfundinum sambært § 13, stk. 5.
Nevndin skipar seg við næstformanni.
Verður nevndarlimur valdur til formann, tekur fyrst valdi tiltakslimur sæti í nevndini.
Formaðurin og minst 2 av hinum nevndarlimunum skulu hava staðið maskinmeistaraprógv.
Stk. 2. Formaðurin samskipar alt arbeiði í felagnum. Nevndarlimir býta sáttmálaøkini millum sín.
Stk. 3. Nevndin hevur ábyrgd av ognum felagsins. Formaðurin skrivar undir fyri felagið.
At keypa, selja og veðseta fastar ognir, umframt at gera leigusáttmálar krevst nevndarsamtykt og at formaðurin og ein nevndarlimur skrivar undir hetta skjal.
Stk. 4. Nevndin hevur heimild at seta fyristøðufólk og løna tí at standa fyri dagligu umsitingini av felagnum undir leiðslu formansins. Starvsøkið hjá fyristøðufólkinum verður ásett eftir einari gjølligari fyriskipan, sum nevndin ásetur í einari reglugerð.
Fyristøðufólkið nýtist ikki at vera nevndarlimur ella maskinmeistari.
Stk. 5. Nevndin kann leggja tær heimildir, sum tað hevur eftir hesi lóg, tó undantikið heimildirnar í § 2, stk. 3, 2. pkt., og uppgávurnar hjá formanninum til fyristøðufólkið, um tað verður gjørt skrivligt, og tá ið fleirtalið av nevndarlimunum eru fyri tí.
Stk. 6. Nevndin arbeiðir limanna vegna, og bert nevndin hevur rætt til at siga upp sáttmálar og gera avráðingar um lønar- og setanartreytir.
Sáttmálasamráðingar verða fyriskipaðar av nevndarliminum fyri viðkomandi sáttmálaøki saman við formanninum og fyristøðufólkinum, eisini íroknað at viðgera sáttmálar við onnur verkafeløg viðvíkjandi limaflytan og samarbeiðsreglugerðum. Endaliga samráðingarúrslitið skal nevndin góðkenna.
Stk. 7. Nevndin hevur fund eftir tørvi, tó í minsta lagi eina ferð um mánaðin. Fyristøðufólkið er skrivari hjá nevndini. Nevndin er viðtøkufør, tá ið meirilutin av nevndarlimunum er møttur á fundi.
Stk. 8. Nevndin skipar sjálvt fyri arbeiði sínum við teimum treytum, sum henda lóg ásetur
§ 3. Limir felagsins.
Limir felagsins kunnu vera:
1. Virknir limir.
2. Hvílandi limir.
3. Junior-limir.
4. Óvirknir limir.
5. Heiðurslimir.
§ 4. Virknir limir.
Fyri at gerast virkin limur krevst, at umsøkjarin hevur staðið maskinmeistaraprógv ella maskinistprógv. Persónar við aðrari útbúgving, sum kann metast at vera innanfyri sama fakøki og sum starvast í maskintænastu, kunnu eisini gerast virknir limir.
Um ivi stingur seg upp um umsøkjari lúkar frammanfyri nevndu treytir, so tekur nevndin avgerð.
Stk. 2. Áðrenn stuðul kann verða veittur, skal viðkomandi hava verið virkin limur í felagnum í minst 3 mánaðir.
Stk. 3. Flyting úr øðrum yrkisfelag í Maskinmeistarafelagið kann verða loyvt, um hann lúkar treytirnar í stk. 1.
§ 5. Hvílandi limarættur.
Hvílandi limir eru limir, sum ikki longur lúka treytirnar nevndar í § 4, stk. 1, og kunna hesir limir bara eftir meting nevndarinnar krevja stuðul frá felagnum.
Stk. 2. Virknir limir, sum fyribils taka við starvi, sum kemur undir annað yrkisfelag, og sum Maskinmeistarafelagið ikki hevur avtalu við, kunnu søkja um hvílandi limaskap.
Stk. 3. Hvílandi limir hava ikki atkvøðurætt á aðalfundi, men kunnu møta á fundum, sum felagið stendur fyri.
§ 6. Junior-limir.
Fyri at gerast junior-limur krevst at umsøkjarin lesur til maskinmeistara.
Stk. 2. Junior-limir kunna møta á fundum felagsins, men hava ikki atkvøðurætt.
Stk. 3. Junior-limir gjalda sama limagjald sum hvílandi limir.
Stk. 4. Junior-limir gerast virknir limir, tá ið teir taka við maskinmeistarastarvi.
§ 7. Óvirknir limir.
Óvirknir limir kunna teir maskinmeistarar gerast, sum eru farnir úr teirra starvi og sum hava fylt 67 ár.
Stk. 2. Óvirknir limir kunna eisini tey gerast, sum hava starv, ið liggja maskinmeistarastættinum nær.
Stk. 3. Óvirknir limir hava rætt at møta á fundum felagsins, men hava ikki atkvøðurætt.
Stk. 4. Óvirknir limir gjalda eitt árligt limagjald uppá 100 kr.
§ 8. Heiðurslimir.
Nevndin kann útnevna fólk, sum hava virkað til gagns fyri maskinmeistarastættin, til heiðurslimir.
Heiðurslimir gjalda ikki limagjald, men hava fullan limarætt, um so er, at teir samstundis eru virknir limir.
Heiðurslimir, sum ikki samstundis eru virknir limir, hava limarættindi sum óvirknir limir.
§ 9. Siga seg burtur úr felagnum.
Áðrenn limur kann fara úr felagnum, má hann hava goldið limagjaldið til tann dag, hann fer.
Stk. 2. Limur kann við 1 mánaða freist skrivliga siga seg úr felagnm innan 1. í komandi mánað.
Stk. 3. Limur kann ikki fara úr felagnum, meðan sáttmálasamráðingar ella arbeiðsósemjur eru.
§ 10. Verða limir koyrdir úr felagnum.
Koma 5 limir skrivliga til nevndina við grundaðari klagu um atburð hjá einum felagslimi, og hesin atburður eftir ætlan nevndarinnar tykist vera soleiðis, at limurin, stendur hann í felagnum, skaðar umdømi felagsins, skal nevndin leggja klaguna fram á fyrsta aðalfundi, har hann fær høvi at føra fram sak sína.
Stk. 2. Uppskot um at koyra limin úr felagnum, skal avgreiðast við skrivligari atkvøðugreiðslu. Eru 2/3 av atkvøðunum fyri, at limurin skal verða koyrdur úr felagnum, er tað samtykt.
Stk. 3. Hevur limur tikið við starvi á sjógvi ella landi, har felagið hevur sýtt maskinmeistara at taka við starvi, ella hann noktar at akta avgerðir felagsins í lønar- ella arbeiðssáttmálum, hevur nevndin rætt til at koyra hann úr felagnum, aftaná at málið hevur verið til viðgerðar á nevndarfundi, og har 2/3 av hjástøddu nevndarlimum atkvøða fyri tí. Limur, sum koyrdur verður úr felagnum, kann krevja, at avgerð nevndarinnar verður løgd fyri aðalfundin til avgerðar. Aðalfundurin tekur avgerð um limaskapin við 2/3 atkvøðumeiriluta.
§ 11. Limagjald.
Limagjaldið fyri allar limir verður ásett á aðalfundinum.
Stk. 2. Nevndin hevur rætt til, fyri limirnar, at gera avtalu við avvarðandi lønútgjaldara um, at hann tekur limagjaldið burtur av mánaðarlønini/hýruni.
§ 12. Limagjaldið ikki goldið.
Limur, sum er í eftirstøðu við limagjaldi sínum, missir limarætt sín.
Stk. 2. Nevndini er loyvt at krevja limagjaldið, sum ikki er goldið tann dag, limur missir limarætt sín, í rættinum, og hann ber í hesum sambandi allar útreiðslur sjálvur.
§ 13. Aðalfundur.
Aðalfundurin er hægsti myndugleiki felagsins.
Stk. 2. Atkvøðurætt hava bert virknir limir, ið hava goldið limagjaldið fyri hálvárið frammanundan, aðalfundurin verður hildin.
Stk. 3. Nevndin skipar fyri, at virknir limir, sum eru burturstaddir, ella av aðrari orsøk ikki kunnu møta á aðalfundinum kunna atkvøða við brævatkvøðu, teir seinastu 3 mánaðirnar undan aðalfundinum um nevndarval.
Uppskot til nevndarlimir skulu skrivliga verða felagnum í hendi í seinasta lagi 15. desember. Tó kunna uppskot til nevndarlimir skjótast upp á sjálvum aðalfundinum. Atkvøðuseðlarnir verða upptaldir á aðalfundinum.
Stk. 4. Vil limur hava uppskot sett fram á aðalfundi, skal nevndin hava tað í hendi í minsta lagi 14 dagar undan aðalfundinum, so tað kann verða gjørt teimum felagslimum kunnugt, sum hesa tíðina koma á skrivstovu felagsins.
Roknskapur felagsins skal eisini liggja frammi á skrivstovu felagsins 14 dagar undan aðalfundinum.
Stk. 5. Ársaðalfundurin verður hildin í Tórshavn í fyrsta ársfjórðingi á hvørjum ári. Fráboðað verður í seinasta lagi 14 dagar frammanundan í bløðum og útvarpi.
Stk. 6. Ársaðalfundurin verður hildin við hesari skrá:
1. Val av fundarstjóra.
2. Frágreiðing formansins.
3. Leggja fram roknskap til góðkenningar.
4. Uppskot um lógarbroytingar.
5. Val av formanni, nevndarlimum og tiltakslimum.
6. Ásetan av limagjøldum
7. Velja skrásettan grannskoðara.
8. Ymiskt.
Stk. 7. Bert limir felagsins, sum hava atkvøðurætt, kunna verða valdir sum formaður og nevndarlimur/ tiltakslimur í felagnum.
Formaður verður (frá 2012 at rokna) valdur fryri 3 ár í senn og nevndarlimir verða valdir fyri 2 ár í senn samsvarandi § 2, stk. 1.
Umframt nevndarlimirnar verða 2 tiltakslimir valdir, sum sita 1 ár í senn.
Val av formanni/ nevndarlimum fer fram skrivliga.
Stk. 8. Aðalfundurin velur eisini skrásettan grannskoðara fyri eitt tvey-áraskeið.
Stk. 9. Eykaaðalfundur verður lýstur, tá ið nevndin heldur tað vera neyðugt, ella um 10 % av limunum skrivliga krevja mál viðgjørt soleiðis, sum samstundis verður fráboðað.
Stk. 10. Lógarbroyting kann bert verða gjørd á aðalfundi. Lógarbroyting skal fyri at fáa gildi verða samtykt við í minsta lagi 2/3 av greiddum atkvøðum.
Uppskot til lógarbroytingar skulu vera boðað limunum og skulu liggja frammi á skrivstovu felagsins í minsta lagi 14 dagar undan aðalfundinum.
§ 14. Verður felagið avtikið.
Bert aðalfundur felagins kann taka avgerð um at taka felagið av.
Fyri at samtykkja felagið avtikið, skulu í minsta lagi 30 % av limum felagsins vera møttir á fundi, og skulu í minsta lagi 2/3 atkvøða fyri avtøkuni.
Ognir felagsins skulu eftir avgerð aðalfundsins latast til eitt hvørt endamál maskinmeistarastættini til frama.
Uppskot um at taka felagið av skal verða sent øllum limum felagsins í minsta lagi 6 mánaðir undan aðalfundinum.
Viðtikið á aðalfundi tann 21. mars 1992.
§ 13, stk. 3 broytt á aðalfundi 26. mars 1994.
§ 1, pkt.2, § 7, § 13, stk.. 3, § 13 stk. 6-10 broytt á aðalfundi 30. mars 1996.
§ 2, stk. 1, § 13, stk. 3, § 13, stk. 6 broytt og § 15 strikað á aðalfundi 25. mars 2000
§ 2, stk. 1, § 4, stk. 1, § 4, stk. 2 broytt og § 4, stk. 4 strikað á aðalfundi 16. mars 2002
§ 2, stk. 1 og § 13, stk. 7 broytt á aðalfundi 13. mars 2004
Orðið ”stýri” í øllum formum og samansetingum broytt til ”nevnd” á aðalfundi 8. mars 2008
§ 4, stk. 1 broytt á aðalfundi 06. mars 2010
§ 2, stk. 1, § 2, stk. 4, § 2, stk. 5, § 2, stk. 6 og § 13, stk. 7 broytt á aðalfundi 19. mars 2011
Tekstur í § 2, stk. 1, petti 8 broyttur frá ”áðrenn 15. desember til ”í seinasta lagi 15. desember”á aðalfundi 7. mars 2015


text:
Tað er felagið Tui Cruises, ið hevur bílagt kaipláss í Runavíkar havn komandi sumrini.
Felagið hevur bílagt pláss til skipið, Mein Schiff 3, sum fer at leggja at í Runavík í juli í 2018.
Tvey kaipláss eru bíløgd afturat frá sama felagið, hetta er fyri juli og august mánaða í 2019, og her er talan um Mein Schiff 3 og Mein Schiff 4.
Bæði ferðamannaskipini eru umleið 300 metrar long og kunnu rúma umleið 2500 fólkum.
Vísindavøkan vakti minnir um ein virknan fiskivinnubý
Tað, at Vísindavøkan, sum Granskingarráðið hevur skipað fyri seinnu árini, hesaferð varð hildin í Sjóvinnuhúsinum á Vestaru...


text:
Tað veit denn er tað longu nýggjársaftan í dag. Øll rokast við at gera klárt til í kvøld og tú kanst enn náa at gera hesar lekkru kransakøkutopparnar. Leyp oman og keyp marcipan, tí restini eigur tú sikkurt inni. Tá... Continue reading →
Nú er nýttársaftan í nánd og tú havi eg gjørt hesir søtu prýðiligu muffurnar við einum yvirraskilsi í. Eins og vit eru óvitandi um hvat tað nýggja árið fer at bera okkum, líka óvitandi kunnu gestirnir verða tá teir býta... Continue reading →
So er árið við at verða runnið og eg havi verið inni og hugt eftir statistikkinum inni á SukurSøtt. Jaja, eg kann nemliga síggja hvat tit tíma væl at lesa og hvat er minni umtókt. Annars hevði eg verið á... Continue reading →
Eg veit at eg altíð haldi tað verða rúm til svans og hugna, men tað er torført at broyta hendan hugsunarháttin. (Trúgv mær, eg havi roynt). Men so aftur hin vegin, hví ikki gera lívið eitt sindur hugnaligari? Alt kann... Continue reading →
So bleiv fjóri sunnudagur í advetn, og samstundis jólaaftan. Desembur mánaður er flogin avstað, men hevur inniborið alt tað góða, sum vanligt. Hesa vikuna hevur kappingin um uppihaldið fyri tvey á Hotel Skálavík koyrt við rúkandi ferð, og undirtøkan hevur... Continue reading →
Eg eri sum eitt barn á jólum. Jólini eru uttan iva mín yndis høgtíð. Eg njóti at baka og hugna um heima bæði á jólum og allar aðrar dagar á árinum. Tað stuttliga við høgtíðum er at gera okkurt kreativt... Continue reading →
Altso altso tit, hava tit roynt churros?? Íjøssus hetta er lekkurt! Hvørji jól, standi fólk og selja hetta í hvørjum horni á gongugøtuni í Aarhus. Eg haldi eg havi roynt tað einaferð fyrr, og líka síðani havi eg ynskt at... Continue reading →
Nú eru vit komin eitt sindur inn í desembur mána og jólaresið koyrur í fyrsta gear. Fólk stressa aftur og fram. Børnini eru troytt av at sita og bíða meðan foreldrini tjakast um tað skal verða ein ipad ella tað... Continue reading →
Jólini nærkast í hvørjum og er tað nakað eg ikki fái nokk av á jólum, so er tað sjokuláta. Hendan brownie køkan er ein tann besta eg havi smakkað og tí valdi eg at umskapa hana til hesi vøkru jólatrøini.... Continue reading →
Ein løtt og lekkur konfekt, sum hóskar seg til øll tíðarskeið á árinum. Tó plagar mamma altíð at gera hetta á jólum. Eg sum helt at mær ikki dámdi dadlur… Nú elski eg dadlur og hetta er farligt at hava... Continue reading →


text:
Samarittarnir hjá Reyða Krossi hjálpa við nógvum ymiskum, alt frá smásnuddum til størri skaðar, og kunnu teir geva professionel boð víðari til eitt nú sjúkrabil og vakthavandi.
Samarittarnir arbeiða sjálvboðið og eru útbúnir innan fysiska og sálarliga fyrstuhjálp.
Samarittarnir eru til staðar á festivalum, stevnum, ítróttartiltøkum og ymiskum øðrum tiltøkum kring landi.
Samarittarnir eru altíð sjónliga tilstaðar, og á hendan hátt økja teir um tryggleikan á staðnum.
Bíleggina av samarittum til tiltøk samarit@redcross.fo.
Hug at gerast samarittur, vinarliga send okkum ein teldupost á samarit@redcross.fo.
Betri Trygging er høvuðsstuðul hjá samarittunum.


text:
Áhugaverd framløga um nýggja havrannsóknarskipið
Framløgan um nýggja havrannsóknarskipið var upplýsandi og væl fyriskipað. Tað vóru rættuliga nógvir áhoyrarar. Tað er eitt stórt arbeiði og umrokna verða tað umleið 80 arbeiðspláss í eitt ár.
Í gjár var framløga um nýggja havrannsóknarskipið á Skála. Væl av fólki mótti.
Torbjørn Jacobsen, borgarstjóri bjóðaði vælkomin. Síðan greiddi Leon Smith frá um skipið og hvussu teir høvdu roynt at fáa mest møguligt fyri pengarnar. Sunnvard Joensen frá Mest greiddi frá um ávísar detaljur og annars um gongdina líka frá byrjan.
Leon Smith greiddi frá um tey ymisku atlitini teir høvdu roynt at tikið. T.d. var pláss gjørt á dekkinum, soleiðis at pláss er fyri 3 bingjum, sum kunnu brúkast í samband við seismiskar kanningar. Hetta var gjørt eftir ynski frá Jarðfeingi.
Skipið er 54 metrar langt og 13,6 metrar breitt. Tað er 10 metrar longri enn Magnus Heinason. Men við at gera eina hædd meira, so fingu teir meira pláss. Leon Smith upplýsti at arealið er tvær ferðir so stórt sum á Magnus Heinason.
Nevnd blivu eisini tól á brúnni. Men tað bleiv gjørt skjótt av. Men bæði merki og modell blivu nevnd og tað er greitt at roynt er at útvega best møgulig tól.
Sunnvard Joensen greiddi frá um ymisk krøv til stál og at í løtuni samráðist Mest við eina norska og eina føroyska fyritøku um hvør av teimum skal gera timburarbeiði og innrættingina í skipinum.
Tosa bleiv um ljóð frá skipinum. Nevndir vóru ICES 209 klassin og Silent R klassin. Óljóð frá skipi forstýrar fisk fingu vit at vita. Vit fingu eisini at vita, at Mest samstarvar við Wartsila, sum leverar motorar og skrúvu, sum er tað sum gevur mest óljóð.
Skrokkurin verður gjørdur í Litava. Síðan verður skrokkurin sleipaður inn á Skála, har skipið verður gjørt liðugt. Rokna verður við at skrokkurin kemur inn á Skála einferð í 2019 og skipið verður liðugt í 2020.
Høgni Hoydal, Fsiskimálaráðharri hevði eisini eina framløgu. Hann nevndi nakað um politiska stríðið og at tað hevði tikið langa tíð at fáa skipið á fíggjarlógina. Somuleiðis nevndi hann tídningin av at hava nógvar og góðar upplýsingar, tá samráðingar eru við onnur strandalond um býti av felags fiskastovnum.
Mest lisið í farnu viku
Mentamálaráðharrin og ein løgtingslimur vilja innføra sensur av einstøkum privatum miðlum
Kristin Michelsen: Hetta er brot á lógirnar hjá Javnaðarflokkinum
100.000 í bót vegna manglandi trygd
Eingin makrelur í Føroyskum sjógvi
Jenis ætlar sær í landsstýrið
Alt hevur sína tíð her á fold
Feðgar lógu hvørjum øðrum eftir lívinum
R7 og KvF samsenda
Føroyar og Føroyingar... Ja, hvat er at siga um okkum?
Dennis og Jenis í sendingini NOVA. Lokalsending Nova úr Suðuroynni í dag frá klokkan 13.00 til 15.00
Vespureiðrið (93) - 15. okt 2018
Tað er ikki p-talið sum ger okkum til føroyingar
NOVA úr Suðuroynni - Sending 25 - prát við Jenis av Rana
Óttast Kinesiska 5G tøkni
Fuglafjarðarsendingin (7) - 18. okt. 2018
Óreglusemi á fundarborði í fiskimálaráðnum
Islamar vildu hava australska rossaranch, og ánarin er tjóðarhetja
Professari skotið seg í armin til at mótmæla Trump
Sosialt ólag millum svørt og ikki rasisma er orsøk til svarta mannfallið í USA
Kommunuskatturin minkar í Klaksvík og Runavík
Metis - Øll sendingin - 16. oktober 2018
Líggjas Johannesen: Hvar eru pengarnir brúktir?
At lata Almannaverkinum fleiri íbúðir loysir sjálvandi nakað
Kanning av kynsligari misnýslu av børnum í Føroyum
Samband
Postboks 226
FO-600 Saltangará


text:
Eingin fólkaatkvøða í dag um stjórnarskipan
Fólkaatkvøðan um stjórnarskipan, sum einaferð skuldi verða 25. apríl 2018, er nógvar ferðir útsett, og í løtuni veit eingin nær ella um hon verður.
“Fólkaatkvøðan um stjórnarskipan verður flaggdagin 25. apríl í 2018.” Tað boðaði løgmaður frá tann 10. februar í fjør.
“Landsstýrið miðar eftir, at ein breiður meiriluti í løgtinginum og fólkinum fer at taka undir við nýggju stjórnarskipanini,” segði løgmaður.
Men eingin fólkaatkvøða er í dag, nú vit skriva 25. apríl 2018. Tann 16. apríl boðaði formaðurin í stjórnarskipanarnevndini, Heðin Mortensen, frá, at heldur ikki løgtingsviðgerðin - sum skal vera liðug í seinasta lagið eitt hálvt ár áðrenn fólkaatkvøðuna - verður liðug áðrenn ólavsøku.
Men hetta er ikki fyrstu ferð, at tíðarætlanin fyri stjórnarskipanini ikki hevur hildið. Í samgonguskjalinum frá 2015 stendur:
“Ein nýggj stjórnarskipan skal staðfesta, at Føroya fólk hevur valdið í Føroyum. Lógin skal áseta og útgreina sjálvsavgerðarrættin og fólkaræðisliga stýrislagið hjá Føroya fólki. Hon kemur til fólkaatkvøðu í seinasta lagi í 2017.”
Landsstýrið hevði einaferð sum mál, at uppskotið um stjórnarskipan skuldi vera klárt at leggja fyri løgtingið í oktober 2016, men tann ætlanin varð fleiri ferðir útsett. Tann 23. juni í fjør varð endaliga staðfest, at uppskotið fór ikki at verða lagt fyri løgtingið fyrr enn eftir ólavsøku.
Og tað bleiv tað, - ikki beint eftir ólavsøku, men 27. september. Tá var longu minni enn hálvt ár til flaggdagin, og harvið ov seint til at halda fólkaatkvøðu tann 25. apríl.
Í gjár fór tingið heim, og stjórnarskipanararbeiðið er ikki liðugt. Tað merkir, at uppskotið má leggjast fram av nýggjum á ólavsøku, og byrjað verður aftur við 1. viðgerð. Og aftur skal hálvt ár ganga frá tí at viðgerðin er liðug til fólkaatkvøða kann verða.
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Kristin Michelsen stillar uppaftur
Ætlar Bjørn at forkoma Sjálvstýrisflokkinum?
Alt hevur sína tíð her á fold
Jenis ætlar sær í landsstýrið
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Hugnaløtan (38) - Gestur: Karina Højgaard
Óreglusemi á fundarborði í fiskimálaráðnum
Ljóðbrot: Tá dunnan endaði undir sofuni
Líggjas Johannesen: Hvar eru pengarnir brúktir?
Sverri Hansen sagt seg úr búskaparráðnum
Metis - Øll sendingin - 16. oktober 2018
At lata Almannaverkinum fleiri íbúðir loysir sjálvandi nakað
Myndarøð: Café"in á Mølini í Skálavík
Eg gangi út frá, at Poul Michelsen hevur eina góða frágreiðing til vanliga skattgjaldaran
Norðlysið gitar: Tummas Lervig fyri Hendrik Old
Saudi-Arabiski krúnprinsurin kann verða koyrdur frá
Sjálvstýri havt ársfund
Myndarøð úr Føroyingahavnini: Tíðarinnar tonn er farin avstað við tí mesta.
Terje hugleiðir um almennan og privatan kappróður.
Samband
Postboks 226
FO-600 Saltangará


text:
- Tíðindi, mentan og ítróttur
Koda-grunnurin: Nevndin játtar til sín sjálvs
Tak niður
Koda-grunnurin, sum nevndin í Felagnum Føroysk Tónaskøld umsitur, fær á hvørjum ári slakar 400.000 krónur at býta til mentanarlig endamál í Føroyum.
Teir fýra nevndarlimirnir, sum umsita pengarnar, smæðast ikki burtur at søkja sjálvir.
Eitt nú fekk formaðurin, Kristian Blak, størstu játtanina - 60.000 krónur - til Summartónar.
Men nevndarformaðurin sær ongan trupulleika í, at nevndarlimirnir søkja úr grunninum, teir sjálvir umsita.
- Vit í nevndini taka ongantíð persónliga støðu. Vit taka einans støðu til, um umsøkjarin lýkur treytirnar, sigur Kristian Blak.
Sí eisini


text:
Ph.d.-verja á Fróðskaparsetrinum
Fríggjadagin 24. apríl verður ph.d-verja á Fróðskaparsetri Føroya
Fríggjadagin 24. apríl fer Bergur Djurhuus Hansen at verja ph.d. ritgerð sína "Er heima til? Ein tekstslagsástøðilig og bókmentasøgulig viðgerð av ferðafrásagnum Kristians Osvald Viderø."
Verjan, sum er almenn, verður 24. apríl kl. 13 á Vinnuháskúlanum.
Ritgerðin liggur alment frammi á Landsbókasavni Føroya.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Seinasta útgáva (11.0) av ZoomText, sum er framleidd av nýggja eigaran Freedom Scientific hevur víst seg at hava nakrar broytingar, sum ger tað sera trupult at brúka, serliga hjá brúkarum, ið hava vant seg við at brúka ZoomText, kanska í fleiri ár.
Knappaborðs snarvegir eru nakrir heilt aðrir, og brúkaraflatan er eisini broytt.
Seinast, og ikki minst, so er prísurin fyri forritið broyttur til tað dupulta!
Veitarin av ZoomText kom til ta niðurstøðu, at okkurt annað forrit skuldi finnast, ið kundi tað sama og til lægri prís.
Á eini messu hittu teir framleiðaravirkið Dolphin, sum m.a. hevur framleitt forritið SuperNova, ið hevur somu funkur og sær út sum ZoomText.
Hetta valdu teir, og væntandi verður hetta klárt at brúka í juni 2017 (Brúkaraflatan og vegleiðing skal týðast til danska málið, tað skuldi ZoomText jú eisini.
Sí her video við brúkara av SuperNova:
DK-tala til tekst
Við hesum forriti ber til at at lesa (diktera) tekstin beinleiðis inn á teldu. Sera hent hjá øllum, ið illa duga at skriva, ella bera brek, ella hava arbeiðsligan tørv.
Hevur brúkarin nýggjari útgávu av Windows (Vista/7/8/10), ber eisini til at stýra telduni við taluboðum.
Hetta forritið ger tað møguligt at skanna eina mynd av teksti inn á telduna, har teksturin verður týddur og umsettur frá at vera mynd (grafikkur) til tekstur, ið kann lesast upp og verða rættaður / tillagaður í einum tekstforriti, td. Word.
Forritið leggur seg inn sum partur av tekstforritum, tvs. at brúkarin tendrar tekstforritið, leggur tekstin til innlesing í skannaran, klikkir á knappin til OCR, og skannarin lesir tekstin beinleiðis inn í td. Word.
Skermlesarin Jaws
Jaws er ein skermlesari til Windows, ið ger tað møguligt serliga hjá blindum og sjónveikum at brúka eina teldu við Windows, og at brúka vanlig telduforrit sum td. tekstviðgerð, email og internetið.
Haraftrat kunnu flestøll telduforrit uttan størri hóvasták brúkast saman við Jaws.
Brúkarin hoyrir tað, ið skrivað verður á knappaborðinum, tað sum stendur í gluggum á skerminum, valmyndir, dialog-gluggar, knappar og allar aðrar grafiskar eindir á skerminum. Brúkarin kann rætta í tekstum og fáa tekstin upplisnan stav fyri stav, orð fyri orð, sum setningar og aðrar mátar.
Fleiri vælljóðandi teldutalur fylgja við Jaws 14, td. 2 ymiskar danskar talur, Nanna og Ida, umframt nógvar aðrar á fleiri málum.
Føroysku teldutalurnar Hanna og Hanus umframt danska Mette kunnu sjálvandi eisini nýtast saman við Jaws, men skulu tó keypast eyka.
Teldutalur ella talusyntesur hava longu verið tøkar í nógv ár á enskum og øðrum tungumálum, men í 1999 varð grunnur stovnaður við endamálinum at gera eina føroyska teldutalu.
Karin Kass, leiðari á tá nevnda Blindastovni, stovnaði saman við øðrum góðum fólkum Grunnin Føroysk Teldutala, sum við góðari hjálp frá málfrøðingunum Sjúrði Gullbein og Péturi Helgasyni fóru undir hetta megnarverk. Fyrsta føroyska teldutalan var liðug á vári í 2005 og framløgd í Norðurlandahúsinum í apríl sama ár.
Hon var vælegnað til blind og sjónveik, men við gomlu tøknini var hon eitt sindur robottkend.
Seinnu árini hevur verið arbeitt við at gera nýggja teldutalu, har Sjúrður Gullbein eisini hevur verið partur av toyminum, og síðan summarið 2013 hava tvær nýggjar røddir, Hanna og Hanus, verið at hoyra, nú eisini á fleiri heimasíðum, og hesar røddir eru sera líkar natúrligari talu.
Føroysku røddirnar rigga tíverri ikki saman við Apple-forritunum (Mac og iPad).
Orsøkin er tann einfalda, at Apple ikki metir Føroyar sum eitt øki, teir loyva at gera mál-appir sum Voice-Over til. Vit hava konver-terað røddirnar til Apple-format, men hava ikki loyvi at brúka tær!
So, um tær nýtist at brúka føroyskar røddir, so skalt tú brúka eina Windows-teldu!
Prísir føroysk teldutala:
Føroysku røddirnar Hanna og Hanus: 4.500,-
Uppstigan frá gomlu Sjúrður-røddina til nýggju røddirnar: 2.250,-
Prísir eru uttan MVG!
Skermlesarin ZoomText
Sum navnið sigur, kann hetta forritið vaksa skermmyndina heilt upp í 36-60 ferðir og er tí sera vælegnað sjónveikum. Harumframt kann tað stillast til at lesa alt, ið er á telduni, valmyndir internet og allan tekst yvirhøvur. Sera lætt at brúka, kann stýrast við músini og knappaborðinum. Kann brúka so gott sum allar teldutalur á øllum málum.


text:
Arnar Már Arngrímsson er íslendskur rithøvundur. Hann er føddur í 1972 og vaks upp á Akureyri. Hann hevur lisið íslendska bókmentafrøði á universitetinum í Íslandi og týskar bókmentir í Köln.
Hann hevur arbeitt ymsa staðni, men starvast nú sum studentaskúlalærari í Akureyri. Bókin Einki samband er fyrsta bók hansara.
Útgáva:
2018 Einki samband
Heiður:
2016 Norðurlendski barna- og ungdómsbókmentaprísurin fyri Einki samband
Sølvasaga unglings way to being published – a guest blog by Arnar Már Arngrímsson
Ummæli:
Marit Lindqvist: Utan mobil i 90 dagar – är det möjligt? Svenska Yle. 16. januar 2017


text:
Annika Kunoy Im 09.01.2018 (23:01)
H&M lagt undir rasismu
Stóra svenska fyritøkan Hennes og Mauritz (H&M) hevur seinastu dagarnir fingið óteljandi ábreiðslur á netinum og á altjóða miðlum fyri at selja eina hettutroyggju til dreingir við tekstinum "coolest monkey in the jungle" á, sum ein lítil myrkur drongur var í.
Fólk eru á gosi, tí júst orðið "monkey" ella apa hevur á enskum verið nýtt sum niðrandi orð móti myrkum fólki í fleiri hundrað ár.
Myndin er nú tikin av heimasíðini hjá H&M, og stóra klædnafyritøkan er eisini komin við eini umbering.
– Vit biðja inniliga um umbering fyri at hava sært fleiri við hesi myndini av hettutroyggjuni við teksti. Myndin er tikin niður av øllum pallum okkara á netinum, og vøran verður ikki til sølu í USA. Vit trúgva uppá ymsikleika og inklusión í øllum tí, sum vit gera, og vit fara at hyggja at innanhysis politikki okkara fyri at tryggja, at slíkt ikki hendir aftur í framtíðini, segði umboðsfólk frá H&M í frágreiðing.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Høgni Hoydal
Høgni Karsten Hoydal (føddur 28. mars 1966 í Keypmannahavn) er føroyskur politikari. Foreldrini eru Gunvør og Kjartan Hoydal. Kona hansara er Hildur Hermansen, og tey eiga trý børn. Hann er útbúgvin í søgu og samskifti á lærda háskúlanum í Roskilde. Áðrenn hann gjørdist politikari starvaðist hann sum sjómaður, sum læraravikarur, og sum tíðindamaður í Sjónvarpi Føroya. Høgni Hoydal hevur givið út tvær bøkur um politisk viðurskifti. Onnur nevnist "Myten om Rigsfællesskabet", sum kom út á vári í 2000, og hin nevnist "Frælsi er ábyrgd", sum kom út stutt fyri jól sama ár.
Innihaldsyvirlit
Politisk lívsleið[rætta | rætta wikitekst]
Í 1998 varð hann valdur á ting fyri Tjóðveldisflokkin og gjørdist varaløgmaður og landsstýrismaður við ábyrgd av fullveldisætlanini, norðurlendskum samstarvi og lógarmálum. Seinni varð hann valdur til formann í Tjóðveldisflokkinum. 5. desember 2003 skrædnaði tásitandi samgonga og nýval varð útskrivað. Høgni varð afturvaldur á ting og gjørdist tá formaður í størsta flokki í andstøðu.
- 1998 - Fyrstu ferð valdur á ting, og hevur síðan tá og til 5. desember 2003 verið landsstýrismaður í lógamálum v.m og varaløgmaður.
- 2001 - Valdur í Fólkatingið, men Tórbjørn Jacobsen røkti hetta starv, meðan Høgni var landsstýrismaður.
- 2002 - Afturvaldur á ting á valinum 30. apríl.
- 2004 - Afturvaldur á ting á valinum 20. januar.
- 2005 - Afturvaldur á Fólkating.
- 2007 - Afturvaldur á Fólkating 13. november.
- 2011 - Afturvaldur á Føroya Løgting 29. oktober.[1]
- 2015 - Valdur á Fólkating 18. juni, men Magni Arge røkti hetta starv, meðan Høgni var landsstýrismaður.
- 2015 - Afturvaldur á Føroya Løgting 1. september.
Útgivið[rætta | rætta wikitekst]
- 1995 - Håb i krise (Vón í kreppu) saman við Michael Haldrup.
- 2000 - Myten om rigsfællesskabet (Mýtan um ríkisfelagsskapin).
- 2000 - Frælsi er ábyrgd.